El Shafee Elsheikh dijatuhi penjara seumur hidup

(Gambar fail edaran yang disediakan oleh Pasukan Demokratik Syria pada 10 Februari 2018, menunjukkan El Shafee Elsheikh, pejuang kumpulan Negara Islam British (IS) yang ditangkap/AFP)

ALEXANDRIA, 20 Ogos- El Shafee Elsheikh atau nama panggilannya "Beatle" dijatuhi hukuman penjara seumur hidup oleh mahkamah Amerika Syarikat semalam atas kesalahan mendalangi kematian empat tebusan Amerika di Syria.Pendakwaan itu membabitkan pembunuhan empat tebusan AS oleh anggota kumpulan militan Daesh iaitu James Foley, Steven Sotloff, Peter Kassig dan Kayla Mueller.Hakim T.S. Ellis, yang menjatuhkan hukuman itu di Mahkamah Daerah AS di Alexandria, Virginia, berkata kelakuan Elsheikh "boleh digambarkan sebagai mengerikan, biadab, kejam, tidak berperasaan dan, sudah tentu, penjenayah."El Shafee Elsheikh, 34, dikenakan hukuman penjara seumur hidup selepas disabitkan dengan kesalahan menahan tebusan sehingga menyebabkan kematian dan melakukan kesalahan jenayah yang lain serta menyokong kumpulan pengganas.

(Pengamal media sedang menunggu hukuman ke atas El Shafee Elsheikh di luar Mahkamah Persekutuan Albert V. Bryan di Alexandria, Virginia pada 19 Ogos 2022/AFP)

Diane Foley, ibu kepada James Foley bercakap kepada Elsheikh dan mahkamah dan menyatakan semalam merupakan peristiwa berdarah "pemenggalan kepala anaknya yang mengerikan."Foley berkata, "kamu telah dipertanggungjawabkan atas kejahatan kamu," dan “kamu telah kehilangan negara, kerakyatan, kebebasan dan keluarga."Cinta melebihi kebencian," katanya. "Saya kasihankan awak, Elsheikh, kerana memilih kebencian." Jelas Diane Foley.Hakim enggan mempertimbangkan permintaan Zachary Deubler, seorang peguam untuk Elsheikh, apabila meminta Hakim Ellis mengesyorkan kepada Biro Penjara supaya Elsheikh tidak dihantar ke penjara di Florence, Colorado, yang terkenal sebagai "Supermax."Timbalan Pengarah FBI Paul Abbate berkata kes itu harus menjadi amaran bahawa "mereka yang membunuh atau mencederakan rakyat kita tidak boleh bersembunyi selama-lamanya."FBI dan sekutu kami di seluruh kerajaan AS akan bekerja tanpa henti untuk membawa mereka ke muka pengadilan," kata Abbate. -AFP


Serangan di Syria, bilangan angka korban terus meningkat

(Seorang lelaki mencari barang yang masih boleh digunakan di sekolah yang musnah akibat serangan peluru berpandu di bandar Kramatorsk, di Donetsk/AFP)

SYRIA, 20 Ogos- Serangan udara yang menyasarkan sebuah pasar di bandar Al-Bab, di Syria mengakibatkan 14 orang maut, termasuk 5 orang kanak-kanak.

Sebelum ini, pasukan penyelamat Helmet Putih melaporkan, angka kematian seramai 9 mangsa.Helmet Putih turut memaklumkan, angka itu dijangka akan terus meningkat dan operasi mencari mangsa diteruskan.Sekurang-kurangnya 30 orang kanak-kanak cedera dalam serangan berkenaan.Perang saudara yang berlarutan sejak 11 tahun lalu di Syria mengakibatkan kawasan utara negara itu menjadi zon kawalan.Al-Bab terletak dalam kawasan wilayah Aleppo yang didakwa dikuasai pemberontak dilindungi oleh Turki.Sementara kawasan lain dikuasai oleh tentera Syria yang disokong oleh Rusia.

(Foto pada 19 Ogos 2022 menunjukkan bangunan kilang kimia yang terbakar musnah/AFP)


Lebih 105,000 dos vaksin Imvamune sudah dihantar ke Kanada

Seorang doktor memeriksa pesakit dengan kudis yang disebabkan oleh jangkitan monkeypox di hospital Arzobispo Loayza, di Lima pada 16 Ogos 2022/AFP

OTTAWA, 20 Ogos- Sebanyak 1,168 kes cacar monyet dilaporkan di Kanada setakat semalam.Agensi Kesihatan Awam Kanada (PHAC) mengesahkan, ia termasuk 30 kes yang dimasukkan ke hospital.Kes tertinggi dilaporkan di Ontario dengan 571 kes.Walau bagaimanapun, keadaan terbaik untuk menangani wabak tersebut adalah dengan pemberian vaksin cacar.Lebih 105,000 dos vaksin Imvamune sudah dihantar ke wilayah terbabit dengan lebih 59,000 orang telah menerima suntikan dos pertama pada 14 Ogos lalu.Cacar monyet merebak melalui hubungan rapat dan cenderung menyebabkan gejala seperti selesema dan nanah.Lebih 99 peratus daripada kes yang dilaporkan membabitkan lelaki dan majoritinya pernah melakukan hubungan sejenis.Agensi kesihatan awam menegaskan, sesiapa sahaja boleh dijangkiti virus itu melalui hubungan seksual yang berpanjangan atau daripada zarah yang tertinggal pada barangan kegunaan harian seperti tuala.

(Fakta mengenai cacar monyet dan wabak semasa, setakat 16 Ogos/AFP)


Bekas Peguam Negara Mexico diberkas disyaki terlibat kes kehilangan pelajar

BANDAR MEXICO, 20 Ogos- Bekas Peguam Negara Mexico, Jesus Murillo Karam diberkas kerana disyaki terlibat kes kehilangan 43 pelajar pada 2014.Suspek merupakan individu paling berprofil tinggi yang ditahan berkaitan tragedi hak asasi manusia terburuk di negara itu. Penahanan Murillo Karam dibuat atas dakwaan terlibat kehilangan secara paksa, menyeksa mangsa dan salah guna sistem keadilan.Dalam insiden berkenaan, pelajar yang menaiki beberapa bas untuk menyertai demosntrasi di Mexico City dilapor hilang.Penyiasat mendakwa mereka ditahan polis korup sebelum menyerahkan mereka kepada kartel dadah.Bagaimanapun, perkara sebenar yang terjadi kepada mangsa masih jadi misteri.-AFP


Lapan orang awam maut dalam serangan hotel Mogadishu - Pegawai keselamatan

MOGADISHU, 20 Ogos- Sekurang-kurangnya lapan orang disahkan maut dalam serangan militan Islam ke atas sebuah hotel di sini, kata seorang pegawai keselamatan ketika tentera Somalia terus memerangi lelaki bersenjata yang bersembunyi di dalam bangunan itu.“Pasukan keselamatan terus menenangkan pengganas yang telah dikepung di dalam bilik di bangunan hotel, kebanyakan orang diselamatkan tetapi sekurang-kurangnya lapan orang awam disahkan maut setakat ini,” kata Mohamed Abdikadir.Pejuang dari Al-Shabaab yang mempunyai kaitan dengan Al-Qaeda menyerbu Hotel Hayat yang popular pada petang semalam dengan bunyi tembakan dan letupan bom.“Pasukan keselamatan menyelamatkan berpuluh-puluh orang awam termasuk kanak-kanak yang terperangkap di dalam bangunan dengan selamat,” kata Abdikadir kepada AFP.Pengepungan masih dijalankan hari ini dengan tembakan dan letupan kuat kedengaran di kawasan itu.

Ia adalah serangan terbesar di sini sejak presiden baharu Somalia, Hassan Sheikh Mohamud, dipilih pada Mei.Berpuluh-puluh orang telah berkumpul di luar hotel untuk mengetahui nasib orang tersayang yang terperangkap di dalam hotel. -AFP


Perebutan jawatan PM UK, Michael Gove sokong Rishi Sunak

MOSCOW, 20 Ogos- Bekas Setiausaha Negara Britain untuk perumahan dan komuniti Michael Gove, yang pernah dipecat oleh Boris Johnson Julai lalu, menyatakan sokongannya terhadap bekas Canselor Perbendaharaan United Kingdom (UK) Rishi Sunak untuk merebut jawatan perdana menteri, lapor Sputnik.Semalam, Gove berkata Rishi meletakkan keutamaan di tempat yang sewajarnya dan yakin beliau akan berusaha untuk melakukan yang terbaik berbanding kempen Setiausaha Luar Britain Liz Truss yang disifatkannya umpama tidak berpijak di bumi nyata.Hasil tinjauan bersama YouGov dan Sky News yang dikeluarkan pada Khamis menunjukkan 66% ahli Parti Konservatif (Tory) berhasrat untuk mengundi Truss sebaliknya Sunak hanya memperoleh 34% sokongan. Perdana Menteri Britain Boris Johnson yang akan mengakhiri tugasnya masih mendapat sokongan kuat dalam kalangan ahli Tory dengan sejumlah 55% ahli menyifatkan peletakan jawatan Johnson satu kesilapan.

Bekas Canselor Perbendaharaan United Kingdom (UK) Rishi Sunak / FOTO BERNAMA

Andai Johnson bertanding untuk jawatan perdana menteri, maka 46% ahli akan mengundinya, berbanding 24% untuk Truss dan 23% Sunak.Truss dan Sunak, dua calon akhir untuk merebut jawatan perdana menteri selepas Johnson mengumumkan peletakan jawatannya pada 7 Julai lalu. Pengganti Johnson dijangka diumumkan pada 5 September. -BERNAMA


PM Finland jalani ujian kesan penggunaan dadah selepas video parti tular

HELSINKI, 20 Ogos- Perdana Menteri Finland, Sanna Marin telah menjalani ujian saringan bagi mengesan penggunaan dadah selepas video menari bersama rakan-rakannya di sebuah parti tersebar.Keputusan ujian itu dijangka dapat diketahui minggu depan."Walaupun ketika remaja, saya tidak mengambil sebarang jenis dadah tetapi saya tetap mengambil ujian saringan itu sebagai langkah untuk meredakan kebimbangan,” katanya pada satu sidang media.Terdahulu dalam satu wawancara dengan akhbar Helsingin Sanomat, pengerusi parti pembangkang Finland Riikka Purra meminta Marin secara sukarela mengambil ujian itu. Baru-baru ini video perdana menteri berpesta bersama selebriti dan tokoh masyarakat tular di media sosial.Marin berkata acara itu tertutup dan diadakan di kediamannya beberapa minggu lalu, rakaman itu untuk simpanan peribadi dan terkilan kerana video berkenaan telah tular.

Perdana Menteri Finland, Sanna Marin mengadakan sidang akhbar di sini, semalam / FOTO AFP

Beliau berkata tiada sebarang penggunaan dadah pada majlis itu dan beliau hanya meminum minuman beralkohol secara sederhana. "Saya juga orang biasa dan menjalani kehidupan yang biasa. Saya ada kerja dan juga keluarga, ada masa lapang untuk bersama rakan-rakan saya. Sama seperti orang lain yang sebaya dengan saya," katanya. -AFP


Imran dakwa penasihatnya didera secara seksual ketika ditahan di Islamabad

NEW DELHI, 20 Ogos- Bekas Perdana Menteri Pakistan, Imran Khan mendakwa satu daripada pegawai parti Pakistan Tehreek-e-Insaf (PTI) yang ditahan di Islamabad baru-baru ini telah didera secara seksual.Shahbaz Gill yang juga penasihat Imran telah ditahan pada 9 Ogos selepas polis mendapati komennya mengenai tentera yang disiarkan di televisyen ARY dianggap berbaur "hasutan". Semalam, Imran menerusi media sosial memuat naik semua gambar dan video menunjukkan dengan jelas Gill didera mental dan fizikal serta secara seksual yang pada beliau satu perbuatan "amat mengerikan”."Dia telah dimalukan. Saya ada maklumat terperinci. Polis ICT (di Islamabad) mengatakan mereka tidak melakukan sebarang penderaan. Jadi soalan saya ialah: Siapa yang mendera Gill?"."Kami akan berusaha sedaya upaya untuk memastikan pihak yang bertanggungjawab dihadapkan ke muka pengadilan,” ciap Imran di Twitter. Imran juga dikatakan telah dihalang untuk melawat Gill yang dirawat di Institut Sains Perubatan Pakistan (PIMS) Islamabad. Gill yang dikawal rapi anggota polis dilihat berkerusi roda dan terpaksa menerima bantuan oksigen.

Shahbaz Gill / FOTO FB IamShahbazGill

"Jika seorang petugas politik (seperti Gill) boleh didera sedemikian maka tidak mustahil perkara itu boleh berlaku kepada sesiapa sahaja," kata Imran kepada pemberita di luar perkarangan hospital.PTI serta penyokongnya dengan kerjasama ARY dan saluran media lain, mengadakan bantahan di seluruh negara pada Sabtu menuntut Gill dibebaskan. -BERNAMA


EU bimbang serbuan Israel terhadap NGO Palestin

ANKARA, 20 Ogos- Sembilan negara Kesatuan Eropah (EU) semalam menyuarakan kebimbangan terhadap serbuan Israel ke atas pertubuhan bukan kerajaan (NGO) Palestin pada Khamis.Menerusi satu kenyataan bersama Kementerian Luar Belgium, Denmark, Perancis, Jerman, Ireland, Itali, Belanda, Sepanyol dan Sweden menyatakan pertubuhan awam yang bebas dan kuat amat diperlukan untuk menggalakkan nilai demokrasi dan penyelesaian dua negara.Menurut kenyataan itu, penglibatan NGO yang semakin kurang dan terhad di Wilayah Palestin yang diduduki terus menjadi kebimbangan. Israel didakwa tidak memberikan alasan yang kukuh terhadap langkah mereka mengkaji semula dasar ke atas enam NGO Palestin dan menyenaraikan pertubuhan itu sebagai "organisasi pengganas."

Anggota pasukan keselamatan Israel mengambil kedudukan di tengah-tengah pertempuran dengan penunjuk perasaan Palestin / FOTO AFP

"Jika ada bukti yang meyakinkan mengapa tindakan itu diambil kami boleh mengambil tindakan sewajarnya," menurut kenyataan itu.Pada Khamis, tentera Israel menyerbu dan mengarahkan penutupan NGO Palestin di bandar Ramallah dan Al-Bireh Tebing Barat. -AFP


Pakej bantuan ketenteraan baharu AS bernilai AS$775 juta untuk Ukraine

WASHINGTON, 20 Ogos- Amerika Syarikat (AS) semalam mengumumkan satu lagi pakej bantuan ketenteraan terbaru kepada Ukraine bernilai AS$775 untuk memperkukuh kekuatan tentera di Kiev.Memetik kenyataan Pentagon, pakej itu merangkumi pelbagai jenis peralatan canggih termasuk Sistem Roket Artileri Mobiliti Tinggi (HIMARS), dron Scan Eagle, kenderaan berperisai kalis periuk api yang dilengkapi sistem antiradiasi dan peluru berpandu. Peluru berpandu antiradiasi lazimnya digunakan untuk menyasarkan sistem radar dan peralatan komunikasi.

Sistem roket canggih mobiliti tinggi atau HIMARS yang termasuk dalam pakej bantuan ketenteraan terbaru Amerika Syarikat (AS) kepada Ukraine. - Foto AFP

Pakej itu diumumkan ketika serangan terbaru dipercayai berlaku di bandar Belgorod Rusia pada Khamis yang dilaporkan menyasarkan kemudahan penyimpanan peluru.Setakat ini jumlah bantuan ketenteraan Amerika ke Ukraine sejak Januari 2021 berjumlah AS$12.6 bilion dengan sejumlah besar disalurkan selepas tercetusnya konflik Rusia-Ukraine Februari lalu. -AFP


22 kematian akibat hujan lebat di Chad - PBB

N'DJAMENA, 20 Ogos- Hujan lebat menyebabkan 22 kematian di Chad sejak Jun dengan lebih 110,000 orang terjejas, kata laporan PBB.Bencana itu telah memusnahkan lebih 2,200 hektar tanah pertanian, kata Pejabat Penyelarasan Hal Ehwal Kemanusiaan PBB dalam satu laporan pada Rabu lepas.Ibu kota ini yang terletak berhampiran sungai Chari, paling teruk terjejas akibat hujan lebat.Beberapa kawasan kejiranan dinaiki air awal bulan ini selepas hujan lebat melanda bandar itu selama lebih seminggu.Wilayah ini kerap dilanda banjir. Pada Ogos 2020, lebih 11,500 orang kehilangan tempat tinggal berikutan hujan lebat.

Chad yang menyaksikan beberapa konflik bersenjata sejak merdeka dari Perancis pada 1960 adalah negara ketiga paling kurang membangun di dunia, menurut PBB / FOTO AFP

Menurut Pertubuhan Bangsa-Bangsa Bersatu (PBB), 5.5 juta rakyat Chad, sekitar satu pertiga daripada penduduk negara Afrika tengah yang terkurung memerlukan bantuan kemanusiaan segera pada 2021.Chad yang telah menyaksikan banyak konflik bersenjata sejak kemerdekaan daripada Perancis pada 1960 adalah negara ketiga paling kurang maju di dunia, menurut PBB. -AFP


Junta menjanjikan keselamatan yang lebih baik selepas pengunduran Perancis

BAMAKO, 20 Ogos- Junta pemerintah Mali berkata penarikan tentera Perancis selepas sembilan tahun memerangi pejuang jihad di bekas jajahannya akan membawa kepada era keselamatan yang lebih baik.Kerajaan "mengambil maklum penarikan terakhir ini", jurucakapnya Abdoulaye Maiga berkata dalam satu kenyataan."Terima kasih kepada peningkatan kuasa tentera Mali yang berani, lebih banyak kejayaan akan dicatatkan terhadap kumpulan pengganas," katanya.Keselamatan rakyat akan dipertingkatkan dengan ketara.Perancis pada Isnin lepas berkata tentera terakhirnya yang tinggal telah meninggalkan Mali.Hubungan antara Bamako dan Paris merosot berikutan dua rampasan kuasa tentera di Mali sejak 2020.Ketibaan pasukan separa tentera Rusia di negara Sahel atas jemputan kerajaan adalah faktor utama dalam keputusan Perancis untuk menarik keluar tenteranya.Menteri Pertahanan, Sadio Camara minggu ini pergi ke Rusia dan masih berada di sana, semalam.Pada Isnin lepas, dalam surat Menteri Luar Abdoulaye Diop kepada presiden China Majlis Keselamatan PBB menuduh Perancis "tindakan pencerobohan" dan menyokong pejuang jihad.

Kerajaan Mali memutuskan semua kerjasama pertahanan dengan bekas penjajah Perancis /FOTO AFP

Diop mendakwa bahawa tentera Perancis melakukan "pelanggaran kerap" ruang udara Mali, mencadangkan penerbangan itu "untuk mengumpul risikan untuk faedah kumpulan pengganas dan untuk menggugurkan senjata dan peluru kepada mereka".Perancis bertindak balas dengan mengutuk "meningkatkan manipulasi maklumat" mengenai pengunduran tenteranya. -AFP


Militan Al-Shabaab serang hotel di Mogadishu

MOGADISHU, 20 Ogos- Kumpulan Al-Shabaab menyerang sebuah hotel di ibu negara Somalia, Mogadishu dalam kejadian tembakan dan letupan pada Jumaat, dengan kematian dilaporkan.Serangan ke atas Hotel Hayat mencetuskan pertempuran sengit antara pasukan keselamatan dengan sekumpulan lelaki bersenjata daripada pasukan militan yang masih bersembunyi di dalam bangunan itu, kata pegawai keselamatan Abdukadir Hassan kepada AFP.Kumpulan militan yang dikaitkan dengan Al-Qaeda, telah melancarkan pemberontakan maut terhadap kerajaan pusat Somalia yang tidak stabil selama kira-kira 15 tahun, mengaku bertanggungjawab.Pegawai penyelamat memberitahu tiga orang cedera, manakala saksi di tempat kejadian di persimpangan dikenali sebagai KM4 melaporkan dua lagi cedera.“Satu letupan besar berlaku beberapa minit sebelum lelaki bersenjata memaksa masuk ke dalam hotel,” kata Hassan."Kami tidak mempunyai butiran setakat ini tetapi terdapat kemalangan jiwa, dan pasukan keselamatan kini sedang berdepan dengan dengan musuh yang bersembunyi di dalam bangunan," tambahnya.Jurucakap polis Somalia Abdifatah Adan Hassan kemudian memberitahu pemberita bahawa letupan awal itu berpunca daripada pengebom berani mati yang menyerang hotel tersebut bersama beberapa lelaki bersenjata lain.Penyerang "kini sedang berdepan pasukan polis, mereka akan menyerah tidak lama lagi", katanya.Tidak dapat dipastikan sama ada pasukan keselamatan telah mengawal semula hotel itu dan jika serangan itu telah tamat.Saksi berkata, letupan kedua berlaku di luar hotel hanya beberapa minit selepas letupan pertama, mengorbankan anggota penyelamat dan pasukan keselamatan serta orang awam yang bergegas ke tempat kejadian selepas letupan pertama.“Kawasan itu kini dikepung dan berlaku tembak menembak antara pasukan keselamatan dengan pasukan lelaki bersenjata,” kata seorang saksi, Mohamed Salad.Sementara itu, militan mengaku bertanggungjawab ke atas serangan itu dalam satu kenyataan ringkas di laman web pro-Shabaab.“Sekumpulan penyerang Al-Shabaab memasuki Hotel Hayat di Mogadishu dan melepaskan tembakan rambang di dalam hotel,” kata kumpulan itu dalam satu kenyataan ringkas di laman web pro-Shabaab.The Hayat adalah tempat popular di Mogadishu yang turut menyaksikan beberapa hotel lain terletak berdekatan dan ia sering dikunjungi oleh pegawai kerajaan dan orang awam.-AFP

(Kepulan asap akibat letupan di Hotel Hayar boleh dilihat dari jarak jauh / Foto Twitter)


China, Afrika ikrar jalin kerjasama lebih mantap

BEIJING, 19 Ogos- Menteri Luar China, Wang Yi mempengerusikan mesyuarat penyelaras mengenai pelaksanaan hasil Persidangan Menteri-Menteri Forum Kerjasama China-Afrika (FOCAC) kelapan secara maya di sini, pada Khamis.Pada persidangan FOCAC kelapan di Dakar pada November lalu, Presiden China, Xi Jinping mengumumkan sembilan projek utama untuk meningkatkan kerjasama dengan negara-negara di benua Afrika.Wang berkata projek-projek berkenaan telah dilaksanakan dengan baik dan membawa manfaat besar kepada rakyat Afrika.“Berada di titik permulaan baharu dalam sejarah, China dan Afrika harus memperkukuh solidariti dan berganding bahu ke arah membentuk komuniti berkongsi nasib pada era baharu,” katanya.

Wang turut mengemukakan beberapa cadangan untuk memantapkan lagi hubungan China-Afrika antaranya termasuk memperkukuh perpaduan dan saling membantu, berusaha mewujudkan pembangunan bersama, kekal berdikari dan bermandiri, serta bergabung tenaga menggalakkan keamanan serantau.Beliau turut mengesyorkan keterbukaan dan situasi sama menang dijunjung, di samping memastikan pembangunan sihat kerjasama antarabangsa dengan Afrika.Mesyuarat itu dihadiri Menteri Luar Senegal, Aissata Tall Sall dan wakil dari pelbagai subrantau Afrika, Suruhanjaya Kesatuan Afrika serta diplomat negara-negara Afrika di China.- BERNAMA


Pemulihan banjir New Zealand ambil masa beberapa tahun

NELSON, 19 Ogos- Bandar New Zealand yang musnah akibat banjir akan mengambil masa beberapa tahun untuk pulih, kata Datuk Bandar, ketika ratusan lagi penduduk dipindahkan.Negara itu dilanda cuaca buruk dengan daerah Nelson-Tasman di Pulau Selatan terjejas teruk hujan lebat sekitar 75 sentimeter yang berlanjutan selama tiga hari.Beberapa jalan di bandar Nelson juga dinaiki air selepas tebing Sungai Maitai pecah.Datuk Bandar Nelson, Rachel Reese, berkata kerosakan jalan dan infrastruktur bandar itu akan 'mengambil masa beberapa tahun, bukan berbulan-bulan' untuk dibaiki.Katanya, penduduk Nelson berdepan situasi kritikal berhubung penggunaan air kerana bekalan di bandar itu terganggu disebabkan tanah runtuh yang merosakkan saluran utama dari kolam takungan.

(sebuah kereta dan rumah yang ditenggelami banjir dari Sungai Maitai yang melimpah di tengah Nelson di Pulau Selatan New Zealand/AFP)

Menteri Pengurusan Kecemasan New Zealand, Kieran McAnulty menjanjikan AS$125,000 (RM559,562) bantuan dan mengesahkan lebih 400 rumah kini telah dipindahkan di Nelson, menyaksikan perintah darurat masih berkuat kuasa.Beliau turut menambah, musibah tersebut juga menyebabkan 60 buah rumah rosak dan tidak dapat didiami.Bandar New Plymouth menghadapi taburan hujan paling tinggi sepanjang bulan ini dengan rekod pada permulaan sekitar 10 sentimeter dalam tempoh 12 jam.Kumpulan pakar berkata perubahan iklim yang didorong oleh aktiviti manusia menyebabkan kekerapan berlakunya kejadian cuaca ekstrem seperti gelombang panas, kemarau dan banjir.- AFP


Pemimpin China, Rusia hadir di Sidang Kemuncak G20 di Bali

(Presiden Rusia Vladimir Putin bertemu dengan Presiden China Xi Jinping di Beijing, China, 4 Februari 2022/REUTERS)

JAKARTA, 19 Ogos- Pemimpin China dan Rusia, Xi Jinping dan Vladimir Putin, akan menghadiri Sidang Kemuncak G20 di pulau peranginan, Bali, Indonesia, November ini.Ketua Institut Ketahanan Nasional, Andi Widjajanto berkata Presiden Joko Widodo memaklumkan kedua-dua pemimpin itu akan menyertai sidang kemuncak itu."Jokowi memberitahu saya bahawa Xi dan Putin sama-sama merancang untuk hadir di Bali," kata Widjajanto, kepada Reuters.

Presiden Indonesia, Joko Widodo yang juga dikenali sebagai Jokowi, dilaporkan memberitahu agensi berita Bloomberg, semalam bahawa Xi Jinping akan datang. Manakala, Presiden Putin juga memaklumkan akan hadir.Indonesia mempengerusikan Kumpulan G20 ekonomi utama dan menghadapi tekanan daripada negara-negara barat untuk menarik balik undangannnya kepada Putin berikutan pencerobohan Rusia ke atas Ukraine, dinamakan sebagai “operasi ketenteraan khas”.Indonesia juga mengundang pemimpin Ukraine Volodymyr Zelenskiy untuk menghadiri Sidang Kemuncak G20 di Bali.Jokowi telah berusaha untuk meletakkan dirinya sebagai orang tengah antara negara-negara yang berperang. Beliau juga telah bertemu kedua-dua Presiden Ukraine dan Rusia untuk menyeru agar perang ditamatkan dan menyelesaikan krisis makanan global.Minggu ini, Jokowi berkata kedua-dua negara telah menerima Indonesia sebagai 'jambatan keamanan'.-REUTERS


Sebar maklumat salah COVID-19, akaun FB kumpulan antivaksin berpengaruh ditutup

SAN FRANCISCO, 19 Ogos- Pemilik Facebook, Meta Platforms Inc. telah menutup salah satu kumpulan antivaksin Amerika Syarikat (AS) yang paling berpengaruh daripada rangkaian media sosial kerana penyebaran maklumat salah berkaitan COVID-19, pada Khamis.Pertahanan Kesihatan Kanak-kanak (CHD), yang selama ini mengkritik vaksin COVID-19, segera menuduh Meta menyekat hak kebebasan mereka untuk bersuara."Facebook bertindak di sini sebagai pendokong kerajaan Persekutuan untuk menutup semua kritikan terhadap dasar kerajaan yang zalim," kata pengasas CHD Robert Kennedy Jr., anak saudara kepada mendiang presiden John F. Kennedy, dalam satu kenyataan akhbar.Jurucakap Meta, Aaron Simpson memberitahu AFP bahawa akaun kumpulan itu di Facebook dan Instagram telah ditutup pada hari Rabu. Larangan itu dibuat selepas CHD berulang kali melanggar peraturan maklumat salah Meta.CHD berkata akaun media sosialnya diikuti oleh ratusan ribu pengikut dan mendakwa tindakan Meta itu secara tiba-tiba.Menerusi satu kenyataan, kumpulan itu berkongsi tangkapan skrin yang menunjukkan mesej yang menyatakan akaun telah digantung kerana melanggar dasar Meta mengenai "maklumat salah yang boleh membawa kepada bahaya dunia sebenar."CHD menegaskan bahawa larangan itu boleh dikaitkan dengan tuntutan mahkamah yang difailkan terhadap Meta yang menuduh gergasi teknologi itu melanggar hak kebebasan bersuara dengan bergantung pada Pusat Kawalan Penyakit AS berhubung maklumat COVID-19 yang disokong secara saintifik.Kumpulan antivaksin itu telah membuat rayuan terhadap keputusan mahkamah rendah terhadapnya dalam litigasi, menurut pemfailan undang-undang.-AFP


Turkiye, PBB adakan perbincangan tamatkan konflik Rusia-Ukraine

ANKARA, 19 Ogos- Presiden Turkiye, Recep Tayyip Erdogan mengadakan pertemuan dengan rakan sejawatnya, Presiden Ukraine, Volodymyr Zelensky dan Setiausaha Agung Pertubuhan Bangsa-Bangsa Bersatu (PBB), Antonio Guterres, pada Rabu. Pertemuan tiga hala itu bagi membincangkan kemungkinan cara menamatkan perang antara Ukraine dan Rusia. Ini susulan suasana positif yang diwujudkan menerusi perjanjian eksport bijirin yang diuruskan oleh PBB bagi mengekalkan keamanan.Erdogan berkata pertemuan itu juga membincangkan pertukaran tawanan perang antara Ukraine dan Rusia, yang akan turut dibangkitkan Presiden Rusia Vladimir Putin."Kami sangat mementingkan isu ini...apa yang berlaku kepada pertukaran tawanan ini," kata Erdogan.Selain itu, mereka juga membincangkan keperluan peningkatkan esport biirin dan menjamin keselamatan loji tenaga nuklear terbesar di Eropah.Pertemuan itu diadakan di bandar Lviv, barat Ukraine berhampiran sempadan Poland, adalah lawatan pertama ke Ukraine oleh Erdogan dari Turki sejak meletusnya perang Ukraine-Rusia dan yang kedua oleh Gutteres.-REUTERS


Dos penggalak kedua  untuk individu paling berisiko dijangkiti COVID-19

GENEVA, 19 Ogos- Individu paling berisiko dijangkiti COVID-19 disyorkan mengambil dos penggalak kedua untuk meningkatkan imuniti mereka.Kumpulan Penasihat Strategik Pakar Imunisasi (SAGE), Pertubuhan Kesihatan Sedunia (WHO) berkata vaksinasi awal, biasanya terdiri daripada dua dos, dan dos penggalak pertama yang telah disyorkan; kumpulan tertentu harus ditawarkan suntikan tambahan."Kami melakukan ini berdasarkan pemerhatian yang jelas berkaitan dengan penurunan imuniti dan khususnya dalam konteks Omicron," kata penasihat kanan kesihatan WHO Joachim Hornbach kepada pemberita melalui pautan video.Pengerusi SAGE, Alejandro Cravioto menegaskan, dos penggalak kedua perlu diambil empat hingga enam bulan selepas suntikan pertama, hanya untuk kumpulan berisiko tinggi.Katanya, ia bukan cadangan umum untuk semua golongan dewasa. Sebaliknya, ditawarkan terutama kepada warga emas, individu lemah imun badan dan wanita hamil.Ini termasuk mereka yang berisiko tinggi seperti menghidap diabetes, darah tinggi, penyakit jantung dan paru-paru serta buah pinggang.-AFP


Suspek tikam Rushdie mengaku tidak bersalah atas cubaan membunuh

NEW YORK, 19 Ogos- Lelaki yang dituduh menikam Salman Rushdie dalam acara sastera mengaku tidak bersalah atas tuduhan cubaan membunuh.Hadi Matar, 24, dihadapkan ke mahkamah di sini dengan pendakwa raya menggariskan bagaimana Rushdie telah ditikam kira-kira 10 kali dalam apa yang mereka sifatkan sebagai serangan yang dirancang.Matar hadir ke mahkamah dengan memakai jumpsuit hitam putih dan pelitup muka dengan tangannya digari di hadapannya.Rushdie mengalami kecederaan serius dalam serangan itu dan masih dirawat di hospital tetapi kini sudah mula bercakap serta menunjukkan perkembangan yang positif.Kejadian tikaman mencetuskan kemarahan antarabangsa, bagaimanapun mendapat pujian daripada penyokong tegar Islam di Iran dan Pakistan.

Matar hadir ke mahkamah dengan memakai jumpsuit hitam putih dan pelitup muka dengan tangannya digari di hadapannya / FOTO AFP

Berita berkaitanSalman Rushdie dalam keadaan serius selepas ditikamCedera ditikam, Salman Rushdie berkemungkinan buta sebelah mata

Matar ditahan tanpa ikat jamin dan telah didakwa secara rasmi atas tuduhan cubaan membunuh tahap kedua dan menyerang dengan senjata.Polis tidak memberikan maklumat mengenai latar belakangnya atau apa yang mungkin mendorongnya. -AFP


Jet pejuang Rusia disyaki ceroboh ruang udara Finland

(Dua pejuang MIG-31 Rusia disyaki telah ceroboh ruang udara Finland di Teluk Finland di luar Porvoo)

HELSINKI, 18 Ogos- Dua jet pejuang Rusia dipercayai telah mencerobohi ruang udara Finland, kata Kementerian Pertahanan Finland, ketika negara Nordik itu berusaha menyertai NATO berikutan pencerobohan Moscow di Ukraine.“Dua pejuang MIG-31 Rusia disyaki telah ceroboh ruang udara Finland di Teluk Finland di luar Porvoo,” kata kementerian itu dalam satu kenyataan.Tentera Udara Finland menghantar "misi penerbangan operasi" untuk mengenal pasti pesawat itu, katanya, sambil menambah bahawa Pengawal Sempadan Finland telah memulakan penyiasatan awal."Insiden itu berlaku pada 9.40 pagi waktu tempatan selama kira-kira dua minit. Kedua-dua jet terbang ke arah barat sejauh kira-kira satu kilometer," kata jurucakap Kementerian Pertahanan kepada AFP.

(Jet pejuang MiG-31 Tentera Udara Rusia. Insiden itu berlaku pada 9.40 pagi waktu tempatan selama kira-kira dua minit/REUTERS)

Finland berkongsi sempadan timur sepanjang 1,300 kilometer dengan Rusia.Pada Mei lepas, Perkhidmatan Keselamatan dan Perisikan Finland (SUPO) memberi amaran bahawa "Rusia mempunyai niat" mempengaruhi proses permohonan Finland untuk menganggotai NATO dan "pelbagai percubaan untuk berbuat demikian sudah dijangka". -AFP


Sindiket penipuan kendali balai polis palsu di hotel

PATNA, 18 Ogos- Sebuah sindiket penipuan di India mengendalikan balai polis palsu dari sebuah hotel di negeri Bihar selama lapan bulan sebelum dihidu pihak bekuasa.Kumpulan itu mendirikan balai palsu mereka hampir 500 meter dari rumah ketua polis tempatan yang sebenar dan memakai pakaian seragam dengan lencana pangkat dan membawa senjata api."Mereka dipercayai memeras wang daripada ratusan orang," kata seorang pegawai polis tempatan, D.C. Srivastava kepada agensi berta AFP.Mereka juga mengenakan bayaran kepada penduduk tempatan yang datang ke stesen palsu untuk memfailkan aduan dan kes, sambil mengaut wang tunai daripada orang lain dengan berjanji akan membantu mereka mendapatkan perumahan sosial atau pekerjaan dalam perkhidmatan polis.Sindiket itu membayar gaji harian kira-kira 500 rupee (sekitar AS$6) kepada orang ramai dari kawasan luar bandar untuk berpura-pura menjadi pegawai polis yang bekerja di balai itu.

(Pegawai polis India di negeri Uttar Pradesh di utara India/AFP)

Penipuan mereka dikesan apabila seorang pegawai polis sebenar melihat dua ahli kumpulan itu membawa senjata api yang dibuat di bengkel tempatan dan bukannya senjata yang digunakan anggota polis."Sekurang-kurangnya enam ahli kumpulan itu termasuk dua wanita telah ditangkap tetapi ketua kumpulan masih bebas."Siasatan sedang dijalankan dan maklumat lanjut akan didedahkan," kata Srivastava. -AFP


Rakyat Sudan tuntut pemerintahan awam

(Sudan memperbaharui tuntutan untuk pemerintahan awam di ibu negara Khartoum/AFP)

KHARTOUM, 18 Ogos- Pasukan keselamatan Sudan melepaskan gas pemedih mata ke arah beribu-ribu yang turun ke jalan raya untuk memperbaharu tuntutan bagi pemerintahan awam selepas rampasan kuasa tentera tahun lalu, kata wartawan AFP.Penunjuk perasaan dilihat di ibu negara Khartoum membawa bendera Sudan dan melaungkan: "Tidak, tidak untuk pemerintahan tentera," dan "Pemerintahan awam adalah pilihan rakyat," kata saksi.Sudan telah digegarkan dengan bantahan hampir setiap minggu dan tindakan keras yang setakat ini menyebabkan sekurang-kurangnya 116 orang terbunuh sejak ketua tentera, Abdel Fattah al-Burhan mengetuai rampasan kuasa tentera Oktober lalu.Perebutan kuasa itu membatalkan proses peralihan kepada pemerintahan awam yang dilancarkan selepas penggulingan Presiden Omar al-Bashir - yang memerintah selama tiga dekad - pada 2019.Bulan lalu, Burhan berjanji dalam ucapan yang disiarkan di televisyen untuk berundur dan memberi laluan kepada puak Sudan membentuk kerajaan awam.Pemimpin awam yang digulingkan dalam rampasan kuasa bagaimanapun menolak janjinya sebagai "muslihat", dan penunjuk perasaan prodemokrasi berpegang teguh pada laungan mereka "tiada rundingan, tiada perkongsian" dengan tentera.

(Penunjuk perasaan dilihat di ibu negara Khartoum membawa bendera Sudan dan melaungkan: "Tidak, tidak untuk pemerintahan tentera/AFP)

Pemimpin agama, Sufi Al-Tayeb Al-Jed pula melancarkan inisiatif yang bertujuan menamatkan krisis politik Sudan.Tindakan itu disambut baik oleh Burhan, serta kumpulan Islam yang merupakan sebahagian daripada rejim Bashir.Awal bulan ini timbalan komander Burhan, Mohamed Hamdan Daglo mengaku rampasan kuasa Oktober lalu gagal membawa perubahan di Sudan.“Semuanya gagal dan kini kita (Sudan) menjadi lebih teruk,” katanya.-AFP


Bank pusat Turkiye turunkan kadar utama walaupun inflasi melonjak

(Ibu pejabat Bank Pusat Turki di Ankara/REUTERS)

ISTANBUL, 18 Ogos- Bank pusat Turkiye mengejutkan pasaran dengan menurunkan kadar faedah utamanya ketika inflasi melonjak ke paras tertinggi dalam tempoh 24 tahun dan kelihatan akan terus meningkat.Bank pusat itu berkata "kemelesetan semakin dinilai sebagai faktor risiko yang tidak dapat dielakkan" dan menurunkan kadar lelongan repo seminggu daripada 14% kepada 13%."Sangat gila dengan inflasi pada 80% dan meningkat," kata ahli ekonomi BlueBay Asset Management, Timothy Ash dalam ulasan yang dihantar melalui e-mel."Saya tidak fikir sesiapa menjangkakan ini," tambahnya.Nilai matawang Lira Turkiye susut satu peratus berbanding Dolar Amerika dalam beberapa saat selepas pengumuman itu.Keputusan dasar monetari Turkiye bercanggah dengan pendekatan yang diamalkan oleh kebanyakan negara lain ketika mereka cuba memerangi lonjakan harga pengguna yang disebabkan oleh pencerobohan Rusia di Ukraine. -AFP

(Inflasi di Turki menghampiri 80% dan dilihat akan terus meningkat ke arah 90% menjelang akhir tahun/REUTERS)


GENEVA, 18 Ogos- Separuh daripada penduduk di negara-negara miskin telah menerima dua dos vaksin COVID-19, kata perikatan vaksin global sambil memuji kemajuan dalam merapatkan jurang ekuiti vaksin.Pakatan Vaksin Global (GAVI) dalam satu kenyataan memalumkan, 92 negara berpendapatan rendah yang menerima suntikan dibiayai penderma telah mencapai liputan purata 50%.Walaupun ketidaksamaan kekal, usaha besar-besaran untuk mengecilkan jurang itu membuahkan hasil."Negara berpendapatan rendah telah membuat kemajuan yang luar biasa," menurut kenyataan itu.GAVI mengetengahkan peningkatan dramatik sejak awal tahun, apabila secara purata hanya 31% penduduk di seluruh 92 negara menerima dua suntikan awal.Ketika itu, liputan vaksinasi di 34 negara miskin berada bawah 10%, berbanding 10 negara hari ini, katanya.

(Liputan vaksinasi COVID-19 di negara miskin cecah 50%/Foto fail)

GAVI berkata kerajaan telah berjaya mengutamakan vaksinasi petugas kesihatan, dengan kebanyakan negara berpendapatan rendah kini melindungi lebih 80 peratus daripada kumpulan berisiko tinggi ini.Pemangku Pengarah Urusan Pejabat COVAX GAVI, Derrick Sim memuji "kemajuan penting" itu."Pandemik belum berakhir," katanya dalam kenyataan GAVI, sambil menunjukkan bahawa "kes jangkitan dan kematian terus meningkat dan varian baharu menimbulkan ancaman kepada kita semua." -AFP


38 maut dalam kebakaran hutan di Algeria

(Kakitangan memeriksa kerosakan kebakaran di sebuah restoran di taman hidupan liar di luar bandar El Kala di Algeria/AFP)

ALGIERS,18 Ogos- Anggota bomba Algeria bergelut mengawal beberapa siri kebakaran yang tercetus akibat kemarau dan gelombang panas yang membara, yang telah meragut jiwa sekurang-kurangnya 38 orang.Kebakaran hutan yang membawa maut telah menjadi fenomena tahunan di negara Afrika Utara itu, ekoran perubahan iklim mengubah kawasan luas menjadi mudah terbakar.Menurut pelbagai sumber termasuk wartawan tempatan dan perkhidmatan bomba, sekurang-kurangnya 38 orang terbunuh, kebanyakannya di wilayah El Tarf berhampiran sempadan timur Algeria dengan Tunisia yang terbakar pada suhu 48 darjah Celsius.Sekurang-kurangnya 200 orang lagi melecur atau mengalami masalah pernafasan akibat asap tebal, menurut pelbagai media Algeria.Seorang wartawan di El Tarf menggambarkan "pemandangan kemusnahan" di jalan ke El Kala di timur laut jauh negara itu.“Puting beliung api menyapu bersih segala-galanya dalam beberapa saat,” katanya kepada AFP melalui telefon. "Kebanyakan mereka yang maut dikepung api yang marak ketika melawat taman hidupan liar."Perkhidmatan kecemasan masih memadamkan kebakaran di sekitar tasik Tonga, katanya.Media tempatan melaporkan bahawa lapan orang mati dibakar dalam sebuah bas berhampiran bandar yang mempunyai 100,000 penduduk itu.Televisyen negara melaporkan bahawa Perdana Menteri Ayman Benabderrahmane melawat kawasan terjejas pada pagi Khamis. -AFP

(Kebakaran marak di wilayah El Tarf Algeria pada 17 Ogos 2022/AFP)


Inflasi Sri Lanka dijangka capai kemuncak 65%

(Aktivis Persekutuan Pertubuhan Sinhala membantah kenaikan kos sara hidup di luar pejabat hadapan Bank Pusat Sri Lanka di Colombo/AFP)

COLOMBO, 18 Ogos- Ekonomi Sri Lanka dijangka menguncup sekurang-kurangnya lapan peratus ke paras tertinggi tahun ini, kata ketua bank pusat negara itu.Bank Pusat Sri Lanka sebelum ini mengunjurkan penyusutan 7.5% untuk tahun kalendar, mengatasi rekod 3.6 pada 2020 ketika wabak COVID-19 melanda."Tetapi sekarang kami fikir ia akan melebihi 8.0%," kata gabenor Nandalal Weerasinghe kepada pemberita di Colombo.Beliau berkata inflasi yang ketika ini 60% akan memuncak pada "kira-kira 65%" pada September, diikuti penurunan beransur-ansur disebabkan permintaan yang lebih rendah dan peningkatan dalam bekalan.Kekurangan pertukaran asing yang mencetuskan krisis ekonomi telah berkurangan berikutan aliran masuk matawang yang lebih baik dan import yang lebih rendah, tambahnya."Kami kini mampu membiayai import paling penting seperti petrol dan diesel serta ubat-ubatan," kata Weerasinghe.

(Bank Pusat Sri Lanka sebelum ini mengunjurkan penyusutan 7.5% untuk tahun kalendar, mengatasi rekod 3.6 pada 2020 ketika wabak COVID-19 melanda/AFP)

Pada kemuncak kekurangan bahan bakar di Sri Lanka, pemandu terpaksa menunggu berhari-hari dan kadangkala berminggu-minggu untuk mengepam minyak, tetapi catuan bahan bakar yang ketat telah memendekkan barisan beratur.Sri Lanka gagal membayar hutang asingnya berjumlah AS$51 bilion pada April dan sedang memohon jaminan daripada Tabung Kewangan Antarabangsa (IMF) selepas beberapa bulan kekurangan makanan, bahan bakar dan ubat-ubatan. -AFP


NATO campur tangan untuk pastikan keselamatan rakyat Kosovo

BRUSSELS, 18 OGOS- Pertubuhan Perjanjian Atlantik Utara (NATO) akan campur tangan dan mengambil sebarang langkah perlu untuk memastikan keselamatan rakyat Kosovo.Menurut Setiausaha Agung NATO Jens Stoltenberg, langkah itu perlu bagi menjamin persekitaran selamat dan kebebasan warga Kosovo.Stoltenberg berkata demikian dalam sidang media bersama Presiden Serbia Aleksandar Vucic di Brussels.Ketegangan Belgrade dan Pristina meningkat dalam beberapa bulan kebelakangan ini, dengan keganasan baharu berlaku di utara Kosovo, kawasan minoriti Serbia.


16 maut dalam banjir kilat di kawasan pergunungan wilayah barat laut China

(Pasukan penyelamat membersihkan serpihan selepas banjir melanda barat laut China/AFP)

BEIJING, 18 Ogos- Enam belas orang terbunuh dan ramai dilaporkan hilang dalam banjir kilat di barat laut China, lapor media kerajaan, ketika negara itu menghadapi cuaca ekstrem yang menyebabkan kilang ditutup dan bekalan elektrik terputus.Banjir berlaku ketika musim panas dengan suhu yang meningkat dan hujan lebat.Beberapa bandar mencatatkan rekod suhu tertinggi dan banjir dengan kerosakan bernilai ratusan juta dolar.Banjir yang melanda minggu ini di kawasan pergunungan di daerah Datong di wilayah Qinghai, menjejaskan lebih 6,200 orang dari enam kampung, lapor penyiar CCTV negeri.Visual yang dipapar menunjukkan jalan raya dilitupi lumpur, pokok tumbang, rumah rosak dan pekerja penyelamat sedang membawa penyodok.

(Jalan rosak selepas banjir kilat yang disebabkan oleh hujan lebat secara tiba-tiba mencetuskan tanah runtuh di daerah Datong, bandar Xining/AFP)

"Sehingga tengah hari, 16 orang telah terbunuh," tambah CCTV, mengatakan bahawa kerja menyelamat sedang dijalankan.Sekurang-kurangnya 18 orang hilang dan 20 telah diselamatkan, dan "ibu pejabat barisan hadapan" telah ditubuhkan untuk mengatur respons kecemasan."Kerja menyelamat sedang berjalan dengan teratur," kata laporan itu, sambil menambah hujan lebat secara tiba-tiba pada Rabu malam telah mencetuskan banjir kilat.Para saintis berkata cuaca ekstrem di seluruh dunia telah menjadi lebih kerap disebabkan perubahan iklim, dan berkemungkinan menjadi lebih terik apabila suhu meningkat.Banjir teruk di selatan China pada Jun menyebabkan lebih setengah juta orang kehilangan tempat tinggal dan menyebabkan kerugian dianggarkan AS$250 juta. -AFP


Empat terbunuh dalam serangan di wilayah Kharkiv

(Sebuah pusat beli belah musnah di Bucha, wilayah Kiev/AFP)

KIEV, 18 Ogos- Empat terbunuh dan puluhan yang lain cedera dalam insiden pengeboman terbaharu yang menyasarkan wilayah Kharkiv.Peluru berpandu yang dilancar tentera penceroboh turut memusnahkan sebahagian bangunan asrama empat tingkat di daerah selatan, Slobidskyi.Menurut Ketua Wilayah Kharkiv, Oleg Synegubov, serangan berlaku pada awal pagi, beberapa jam sebelum pertemuan pemimpin Turki Recep Tayyip Erdogan dan Setiausaha Agung PBB, Antonio Guterres.Bandar kedua terbesar di Ukraine, Kharkiv telah mengalami serangan berterusan oleh Rusia sejak Moscow melancarkan pencerobohan besar-besaran pada akhir Februari lalu.Oleg Synegubov berkata tentera Moscow telah melancarkan lapan peluru berpandu dari wilayah Rusia pada kira-kira 0430 waktu tempatan (0130 GMT) menyerang daerah barat dan utara bandar itu.

(Pusat beli-belah yang musnah di Bucha, wilayah Kiev akibat  pencerobohan Rusia ke atas Ukraine/AFP)

Petugas media di lokasi kejadian mendakwa melihat mayat dalam beberapa bangunan yang terbakar dan serpihan kenderaan musnah yang bertaburan.Serangan peluru berpandu Rusia di bandar Krasnograd sekitar 100 kilometer (62 batu) selatan barat Kharkiv telah memusnahkan beberapa bangunan kediaman, selain menyebabkan dua orang awam maut dan dua cedera, termasuk seorang kanak-kanak berusia 12 tahun.Tentera Rusia pada mulanya cuba menawan Kharkiv pada awal serangan mereka ke atas Ukraine. Bagaimanapun, telah ditolak dan membedil banyak kediaman di daerah utara bandar itu.Moscow mendakwa Ukraine menyimpan peralatan ketenteraan berhampiran infrastruktur awam, dakwaan yang dinafikan Ukraine.Pemimpin Turki dan Guterres menjadi perantara perjanjian eksport bijirin antara Moscow dan Kiev, bagi membenarkan bijirin dieksport dari pelabuhan Laut Hitam yang disekat di Ukraine.-AFP


Banjir di New Zealand, tiga wilayah diisytihar darurat

(Jalan raya dipenuhi lumpur selepas tebing sungai Maitai pecah. Insiden banjir buruk itu menyebabkan tiga wilayah di New Zealand, diisytiharkan darurat/AFP)

WELLINGTON 18 Ogos- Beratus-ratus keluarga di kepulauan selatan New Zealand terpaksa meninggalkan kediaman akibat banjir. Tiga wilayah di Nelson turut diisytiharkan darurat.Ribut tropika dengan hujan lebih daripada 30 sentimeter di bahagian Pulau Selatan, menyebabkan tebing sungai pecah dan arus deras di sungai utama Maitai. Kejadian itu turut menyebabkan pokok tumbang serta telah menghalang laluan utama.Datuk Bandar Nelson, Rachel Reese menyifatkan kejadian itu sebagai bencana terburuk dalam tempoh 100 tahun, ketika pasukan mencari dan menyelamat, serta anggota tentera, membantu orang ramai yang hampir tenggelam di jalan.Beliau memberi amaran kepada penduduk tempatan bahawa kemudahan air tercemar kerana beberapa pembetungan musnah.Penduduk Nelson, Sam Lagrutta berkata, keadaan itu "menakutkan" selepas polis memberi masa hanya lima minit untuk meninggalkan rumahnya."Saya betul-betul mengambil beg tangan dan mengisinya dengan pasport, dompet dan apa sahaja yang penting yang saya temui," katanya kepada New Zealand Herald.Sebanyak 160 penduduk di sepanjang pantai barat Pulau Selatan juga diminta berpindah.

(Anggota kecemasan melaksanakan operasi di Sungai Maitai yang melimpah di Nelson/AFP)

Buller telah berulang kali dilanda banjir dalam beberapa tahun kebelakangan ini. Datuk Bandar, Jamie Cleine berkata pemindahan yang kerap menyebabkan masyarakat sudah bersiap sedia untuk menghadapi kesan yang lebih buruk akibat bencana itu."Ia amat merisaukan orang dari segi kewangan dan mental. Ini adalah realiti yang dihadapi sehingga penyelesaian jangka panjang dapat dilaksanakan," katanya kepada berita Stuff.Menteri Pengurusan Kecemasan, Kieran McAnulty melawat Nelson pada hari Khamis, menjanjikan bantuan kewangan kepada bandar yang dilanda banjir."Cuaca ekstrem telah menyebabkan kerosakan yang besar dan sangat mengganggu," katanya kepada pemberita."Walaupun masih terlalu awal untuk mengetahui kos penuh kerosakan, sumbangan awal $200,000 (AS$125,460) ini akan membantu... mendapatkan sokongan segera kepada mereka yang memerlukannya."Pulau utara juga terjejas dengan keadaan angin berkelajuan 120 km sejam serta tiga orang cedera dalam kemalangan kereta di Northland selepas pokok tumbang di Lebuhraya Negeri 1. Julai lalu, New Zealand merekodkan cuaca paling lembap dan berterusan sehingga hujung minggu.Syarikat insurans terbesar New Zealand IAG memberi amaran pembinaan bangunan di kawasan yang terdedah kepada banjir mesti dihentikan.Perubahan iklim memberi impak yang besar kepada sektor insurans New Zealand. Sepuluh banjir besar dalam tempoh dua tahun lalu telah menyebabkan jumlah kerugian sekitar $400 juta, kata IAG.Kira-kira satu peratus rumah bersamaan 20,000 hartanah di negara itu berisiko dilanda banjir. - AFP


PBB gesa Myanmar tangguh hukuman mati, bebas tahanan politik

(Utusan khas baharu PBB ke Myanmar, Noeleen Heyzer/REUTERS)

NAYPYITAW, 18 Ogos- Pertubuhan Bangsa Bersatu (PBB) mengulangi desakan agar Myanmar menangguhkan hukuman mati dan membebaskan semua tahanan politik.Nada tegas itu disuarakan Utusan khas baharu PBB ke Myanmar, Noeleen Heyzer kepada ketua junta, Jeneral Min Aung Hlaing.Noeleen Heyzer tiba di ibu negara Naypyitaw lewat pada Selasa dan disambut oleh pegawai kementerian luar negeri, lapor media kerajaan, sebelum mengadakan pertemuan dengan ketua junta Min Aung Hlaing pada hari Rabu.

(Utusan Khas PBB ke Myanmar, Noeleen Heyzer bertemu ketua junta, Jeneral Min Aung Hlaing di  Naypyitaw/REUTERS)

"Lawatan saya adalah untuk menyampaikan kebimbangan Pertubuhan Bangsa-Bangsa Bersatu (PBB) dan mencadangkan langkah konkrit yang diperlukan untuk mengurangkan konflik dan penderitaan rakyat. Penglibatan PBB tidak sama sekali memberikan legitimasi," kata Heyzer dalam satu kenyataan yang dikeluarkan oleh PBB.Jurucakap junta Myanmar tidak menjawab permintaan untuk mengulas mengenai pertemuan itu. Stesen penyiaran Myanmar, MRTV melaporkan pada hari Rabu bahawa kedua-duanya membincangkan hubungan antara Myanmar dan PBB, tanpa mengulas lanjut.Pelaksanaan hukuman mati terhadap kepada empat aktivis demokrasi yang didakwa membantu "tindakan keganasan", mewujudkan kecaman antarabangsa terhadap ketua junta.Mahkamah Myanmar juga telah menjatuhkan hukuman penjara dalam tempoh yang panjang kepada tahanan politik. Lawatan Heyzer dibuat hanya sehari selepas mahkamah menjatuhkan hukuman penjara enam tahun kepada pemimpin negara yang digulingkan, Aung San Suu Kyi atas tuduhan rasuah yang dikatakan pengkritik adalah palsu.Menerusi satu kenyataan Heyzer mendesak Min Aung Hlaing menangguhkan hukuman mati dan membebaskan semua tahanan politik.Beliau juga turut meminta kebenaran untuk bertemu dengan Suu Kyi dan merayu pembebasan salah seorang penasihatnya, Ahli Ekonomi Australia, Sean Turnell, yang ditahan semasa rampasan kuasa pada Februari tahun lalu."Saya mahu diberi peluang untuk bertemu dengannya (Suu Kyi) secepat mungkin... Dia adalah pihak berkepentingan untuk dialog saya dengan semua pihak berkenaan," kata Heyzer dalam kenyataan itu.Suu Kyi, 77, yang ditahan dalam kurungan bersendirian di penjara Naypyitaw, telah didakwa dengan sekurang-kurangnya 18 kesalahan daripada rasuah hingga pencabulan pilihan raya, membawa hukuman penjara maksimum hampir 190 tahun.Jurucakap tentera Myanmar Zaw Min Tun berkata pada sidang akhbar pada hari Rabu, bahawa ia tidak akan membenarkan sesiapa bertemu pesalah yang menghadapi tuduhan jenayah.-REUTERS


23 Maut terlibat nahas bas di Maghribi

RABAT, 18 Ogos- Seramai 23 orang maut, manakala seramai 36 yang lain cedera dalam satu nahas bas di timur ibu negara Maghribi, Casablanca.

Pengarah Kesihatan Wilayah, Rochdi Kaddar mengesahkan perkara itu. Ia merupakan kemalangan ngeri yang meragut banyak nyawa sejak beberapa tahun kebelakangan ini.Menurut pihak berkuasa tempatan, bas yang sarat dengan penumpang itu terbalik di selekoh lebuh raya di wilayah Khouribga.

(Pasukan keselamatan berkumpul di lokasi kejadian nahas bas di timur ibu kota Maghribi, Casablanca/AFP)

Bas tersebut dalam perjalanan dari Casablanca ke kawasan luar bandar, Ait Attab, berhampiran bandar Beni Mellal di kaki pergunungan High Atlas.Mereka yang cedera dibawa ke hospital di Khouribga dan punca kejadian sedang disiasat. Kemalangan jalan raya, selalunya membawa maut, agak kerap berlaku di Maghribi dan negara di Afrika Utara yang lain.Menurut Agensi Keselamatan Jalanraya Kebangsaan, purata 3,500 kematian dan 12,000 kecederaan setiap tahun dengan purata 10 kematian direkodkan setiap hari di Maghribi.-AFP


Myanmar gesa PBB guna pendekatan baharu selesai konflik

NAYPIDAW, 18 ogos- Pertubuhan Bangsa-Bangsa Bersatu (PBB) perlu "mengkaji semula pendekatannya" untuk menyelesaikan krisis berdarah Myanmar selepas rampasan kuasa, kata Menteri Luar Junta kepada Utusan Khas badan dunia itu semasa lawatan pertamanya ke negara itu pada Rabu.Myanmar telah dilanda kegawatan sejak tentera merampas kuasa pada Februari tahun lalu, menyebabkan penentangan dan keganasan di seluruh pelusuk negara.Usaha diplomatik untuk menyelesaikan krisis yang diketuai oleh PBB dan blok serantau ASEAN telah mencapai sedikit kemajuan, apabila jeneral enggan terlibat dengan pihak lawan."Dalam pertemuannya dengan utusan PBB, Noeleen Heyzer pada hari Rabu, Menteri Hal Ehwal Luar Junta menyeru badan dunia itu untuk "secara konstruktif dan pragmatik mengkaji semula pendekatannya dalam kerjasama dengan Myanmar", kata kementerian tersebut.Heyzer juga bertemu dengan ketua junta, Min Aung Hlaing dan menggesa agar keganasan dihentikan serta-merta dan pembebasan semua tahanan politik, kata pejabatnya menerusi satu kenyataan.

(Noeleen Heyzer bertemu dengan Min Aung Hlaing di Naypidaw/AFP)

Beliau juga meminta untuk bertemu dengan pemimpin awam yang digulingkan Aung San Suu Kyi, yang telah ditahan sejak rampasan kuasa tentera dan dan dijatuhi satu lagi hukuman penjara pada hari Isnin di mahkamah rahsia junta.Sementara itu, menurut Kumpulan hak asasi tempatan, lebih 2,200 orang terbunuh dan lebih 15,000 ditangkap dalam tindakan keras tentera terhadap kumpulan yang bertentangan pendapat sejak Februari lalu.Suu Kyi berdepan penjara 10 tahun jika disabitkan dengan tuduhan di mahkamah junta. Junta yang dikenakan sekatan barat, sebelum ini menuduh PBB campur tangan dalam hal ehwal dalamannya.Bulan lalu junta mencetuskan kecaman antarabangsa apabila melaksanakan hukuman mati, terhadap Phyo Zeya Thaw, bekas ahli parlimen dari parti Liga Demokrasi Kebangsaan Suu Kyi, atas kesalahan di bawah undang-undang antikeganasan.-AFP


China berusaha kurangkan kesan kemarau, tingkatkan pelepasan air empangan

(Sesetengah kawasan dasar di lembangan Sungai Yangtze di Chongqing, China terdedah selepas kering akibat gelombang haba melampau/REUTERS)

SHANGHAI, 18 Ogos- China menggerakkan tindakan kecemasan dengan meningkatkan tahap paras air di lembangan Sungai Yangtze yang kini dilanda kemarau apabila cuaca dilaporkan meningkat kepada 44 darjah celsius di beberapa wilayah.Menurut Kementerian Sumber Air, langkah itu dibuat menggunakan dana bantuan, pembenihan awan dan membangunkan sumber bekalan baharu berikutan gelombang haba paling tinggi sehingga memusnahkan tanaman dan ternakan.Katanya, kemarau di seluruh lembangan Sungai Yangtze menjejaskan keselamatan air minuman penduduk di luar bandar dan ternakan, selain pertumbuhan tanaman."Setiap wilayah digesa membuat penilaian tepat mengenai kawasan terjejas akibat kemarau dan merangka pelan untuk mengekalkan bekalan air, termasuk pemindahan air sementara, pembangunan sumber baharu dan penyambungan rangkaian paip."Untuk meningkatkan bekalan hiliran, Empangan Three Gorges iaitu projek jana kuasa hidro terbesar China, akan turut meningkatkan pelepasan air sebanyak 500 juta meter padu dalam tempoh 10 hari akan datang," katanya.Sebanyak 262 stesen cuaca merekodkan suhu 40 darjah Celsius dan ke atas, sekali gus mencatatkan kadar tertinggi pernah tercapai manakala lapan stesen cuaca pula mencecah 44 darjah Celsius.Sementara itu, Kementerian Kewangan akan menyumbangkan AS$44.3 juta (RM197 juta) sebagai bantuan bencana selain memindahkan ternakan dari kawasan yang dilanda kemarau ke wilayah lain.

(Seorang wanita berjalan di dasar sungai Yangtze yang terdedah degam cuaca panas melampau di Chongqing/REUTERS)

Pada Rabu, wilayah Hubei di tengah China mengumumkan program pengubahsuaian cuaca yang meluas dengan melaksanakan pembenihan awan bagi mendorong berlakunya hujan.Wilayah lain di Yangtze juga melancarkan program pembenihan awan, namun disebabkan lapisan awan yang terlalu nipis, operasi di beberapa bahagian yang dilanda kemarau di lembangan Yangtze terus berada dalam keadaan bersiap siaga.Menurut media kerajaan dengan memetik data dari Pusat Iklim Negara, gelombang haba China kini berlarutan selama 64 hari, menjadikannya yang paling lama sejak rekod mula disimpan pada 1961.Menurutnya, suhu tinggi yang berterusan dijangka berpanjangan di Lembangan Sichuan dan sebahagian besar tengah China sehingga 26 Ogos ini.Penyelidik iklim di Institut Penyelidikan Saintifik Kebangsaan Australia (CSIRO), Cai Wenju, berkata punca haba melampau mungkin disebabkan tekanan tinggi luar biasa dari kawasan subtropika Pasifik Barat merentasi sebahagian besar Asia. -REUTERS


WHO gesa berhati-hati selepas anjing dijangkiti cacar monyet

(Pesakit menunjukkan kudis yang disebabkan oleh jangkitan cacar monyet di kawasan pengasingan, Hospital Arzobispo Loayza, Lima/AFP)

GENEVA, 18 Ogos- Pertubuhan Kesihatan Sedunia (WHO) mengesa pesakit cacar monyet tidak mendedahkan haiwan peliharaan mereka terhadap virus berkenaan.Gesaan itu dikeluarkan susulan penemuan kes pertama penularan daripada manusia kepada anjing, seperti dilaporkan dalam jurnal "The Lancet", minggu lalu. Kes pertama penularan cacar monyet dari manusia ke anjing itu membabitkan dua lelaki dan anjing 'greyhound Itali' yang tinggal bersama mereka di Paris.Menurut Pengarah Teknikal WHO, Rosamund Lewis, pakar menyedari bahawa risiko jangkitan seperti itu boleh berlaku.

(WHO gesa pesakit cacar monyet tidak mendedahkan haiwan peliharaan mereka terhadap virus berkenaan/AFP)

"Ini adalah kes pertama yang dilaporkan membabitkan penularan virus itu membabitkan manusia ke haiwan... dan kami percaya ia adalah contoh pertama seekor anjing dijangkiti," kata Ketua Teknikal WHO, Rosamund Lewis.Pesakit disaran mengasingkan diri dengan haiwan peliharaan mereka dan memastikan sisa kritikal diurus dengan baik.Beliau berkata, 'pengurusan sisa adalah kritikal' untuk mengurangkan risiko virus itu boleh menjangkiti tikus dan haiwan lain di luar rumah.-AFP


Letupan masjid di Kabul, sekurang-kurangya 20 maut

(Gambar dirakam di Kabul, Afghanistan 13 Mac 2019/REUTERS)

KABUL, 18 Ogos- Satu letupan besar berlaku di sebuah masjid di sini semasa solat Maghrib, menurut saksi dan polis, dengan ramai dikhuatiri maut atau cedera.Polis berkata terdapat banyak mangsa yang terkorban tetapi tidak menyatakan jumlahnya. Seorang pegawai perisikan Taliban memberitahu Reuters bahawa seramai 35 orang mungkin tercedera atau terbunuh, dan jumlah korban mungkin meningkat.Al-Jazeera memetik seorang pegawai tidak dikenali sebagai menyatakan angka kematian mencecah 20 orang.Hospital Kecemasan Kabul dalam status di Twitter melaporkan, seramai 27 pesakit yang cedera dalam letupan itu diberi rawatan, termasuk seorang kanak-kanak berusia tujuh tahun. Saksi memberitahu Reuters letupan kuat kedengaran di kawasan kejiranan utara Kabul, memecahkan tingkap di bangunan berdekatan.Ambulans bergegas ke tempat kejadian.

(Keadaan sebuah masjid selepas letupan pada 2021/FOTO FAIL AFP)

"Letupan berlaku di dalam sebuah masjid.... letupan itu menyebabkan korban, tetapi jumlahnya masih belum jelas," kata jurucakap polis Kabul Khalid Zadran kepada Reuters.Pegawai perisikan Taliban, yang enggan namanya disiarkan, berkata letupan itu berlaku di sebuah masjid dalam kalangan jemaah di kawasan Khair Khana di Kabul.Imam masjid itu adalah antara yang terbunuh dan jumlah korban masih boleh meningkat, tambah sumber itu. Pasukan perisikan berada di lokasi letupan dan siasatan sedang dijalankan.Pegawai lain dalam kerajaan Taliban tidak menjawab beberapa permintaan untuk mengesahkan jumlah korban. -REUTERS


Malaysia berhasrat belajar dari Thailand guna ganja untuk perubatan

(Menurut Thailand, dasar ganja negara itu meliputi tujuan perubatan dan kesihatan, namun bukan bagi penggunaan rekreasi, walaupun undang-undang yang dikuatkuasakan secara tergesa-gesa itu mewujudkan ruang bagi tujuan berkenaan/REUTERS)

BANGKOK, 18 Ogos- Malaysia berhasrat untuk belajar daripada Thailand berhubung dasar penggunaan ganja dalam usahanya untuk membenarkan penggunaan dadah itu bagi tujuan perubatan.Berdasarkan sumber pegawai Kementerian Kesihatan (KKM), Malaysia kini sedang membangunkan rangka kerja bagi tujuan itu."Kami sedang membangunkan rangka kerja kami sendiri untuk penggunaan ganja bagi tujuan perubatan, dan ingin belajar dari Thailand," katanya yang enggan dikenali, kepada Reuters.Hasrat itu disuarakan selepas Menteri Kesihatan Thailand menyatakan perancangannya untuk bertemu rakan sejawatnya di sini semasa mesyuarat menteri kesihatan Kerjasama Ekonomi Asia Pasifik (APEC) minggu depan.Forum itu akan dimanfaatkan Thailand bagi mempamerkan usahanya dalam 'menghalalkan' ganja bagi tujuan perubatan, sekali gus menjadi komoditi ekonomi yang menguntungkan.Thailand membenarkan penggunaan ganja bagi tujuan perubatan pada 2018 untuk meredakan kesakitan dan keletihan, sekali gus menjadi negara Asia pertama yang 'menghalalkan' penanaman ganja dan penggunaannya dalam makanan serta minuman.Penanaman dan penggunaan ganja secara rekreasi kini adalah haram di Malaysia, di mana pemilikan lebih daripada 200 gram dadah itu boleh dijatuhi hukuman mati mandatori.Namun, Menteri Kesihatan, Khairy Jamaluddin, berkata import dan penggunaan ganja perubatan di bawah preskripsi doktor adalah dibenarkan jika ia berdaftar dan dilesenkan oleh Pihak Berkuasa Kawalan Dadah.

(Sebuah balang berisi  ganja di kedai menjual ubat di Bangkok, Thailand/REUTERS)

Pada April lalu, Khairy berkata, kerajaan mengalu-alukan kajian klinikal untuk kegunaan perubatan cannabidiol iaitu bahan kimia dalam kanabis yang tidak memberikan kesan mengkhayalkan kepada pengguna.Bulan lalu, agensi berita BERNAMA melaporkan, KKM menyasarkan untuk mula mendaftarkan beberapa produk cannabidiol tahun depan selepas mengkaji keselamatannya, walaupun proses kelulusan untuk penanaman ganja masih panjang.Menteri Kesihatan Awam Thailand, Anutin Charnvirakul, selaku individu utama bertanggungjawab dalam pengesahan ganja untuk tujuan perubatan, menganggarkan industri itu boleh menjana sehingga lebih daripada AS$3 bilion (RM13 bilion) dalam tempoh lima tahun."Topik perbincangan adalah mengenai cara untuk bersama-sama memajukan dasar seperti ini untuk mendapatkan manfaat, dari segi ekonomi dan perubatan."Kami mahu semua orang mengiktiraf manfaat tumbuhan ganja ini. Semakin ramai orang berminat dalam bidang ini, lebih banyak pembangunan dan penyelidikan akan tercipta," katanya pada sidang akhbar di Bangkok.Menurut Thailand, dasar ganja negara itu meliputi tujuan perubatan dan kesihatan, namun bukan bagi penggunaan rekreasi, walaupun undang-undang yang dikuatkuasakan secara tergesa-gesa itu mewujudkan ruang bagi tujuan berkenaan. - REUTERS


Warga India ditahan bersama 17 haiwan liar di lapangan terbang Thailand

(Semua haiwan itu ditemui dalam bakul plastik dan disembunyikan di bawah makanan ringan sebelum dibungkus dalam bagasi/AFP)

BANGKOK, 18 Ogos- Seorang lelaki warga India ditahan di lapangan terbang di Thailand semalam selepas cubaannya untuk menyeludup 17 jenis haiwan hidup termasuk musang dan ular sawa yang disembunyikan dalam bagasi, dikesan pihak berkuasa.Menurut Jabatan Taman Negara, Hidupan Liar dan Pemuliharaan Tumbuhan Thailand, Abilash Annaduri, 21, ditahan di Lapangan Terbang Suvarnabhumi Bangkok selepas dikesan cuba membawa 17 haiwan daripada enam spesies ke Chennai.Katanya, ia membabitkan musang padang pasir putih, seekor rakun, dua iguana, sepasang ular sawa putih, tiga biawak dan lapan ekor monyet marmoset.Semua haiwan itu ditemui dalam bakul plastik dan disembunyikan di bawah makanan ringan sebelum dibungkus dalam bagasi.Namun tindakannya itu dapat dihidu pihak berkuasa selepas dia melalui mesin imbasan X-ray di lapangan terbang itu.Pengarah bahagian di Jabatan Pemuliharaan, Prasert Sonsatapornkul, berkata semua haiwan yang cuba diseludup itu dianggarkan bernilai 98,000 baht (RM 12,333)."Pihak berkuasa Thai berjaya menahan seorang lelaki yang cuba menyeludup haiwan ke India.

(Jabatan Pemuliharaan berkata semua haiwan yang cuba diseludup itu dianggarkan bernilai 98,000 baht (RM 12,333)/AFP)

"Kami turut mengesan berlakunya peningkatan penyeludupan ke India sejak kebelakangan ini,"katanya.Thailand menjadi hab transit utama bagi penyeludupan hidupan liar bagi pasaran di China dan Vietnam.Pada masa sama, Prasert berkata, suspek yang kini ditahan polis bagi soal siasat akan didakwa dengan kesalahan menyeludup hidupan liar.Beliau berkata, pihaknya masih menyiasat bagaimana semua haiwan itu boleh dibawa masuk ke Thailand sebelum ia cuba diseludup keluar."Kami tidak menemui mikrocip pada haiwan ini jadi kami tidak tahu dari mana asalnya," katanya.Beliau berkata, semua haiwan yang diselamatkan dihantar untuk pemeriksaan kesihatan. -AFP


Piala Dunia Qatar: Dubai siap sedia kendali kehadiran penyokong

DUBAI, 17 Ogos- Persediaan rapi dibuat pengurusan Lapangan Terbang Antarabangsa Dubai, bagi membantu memudahkan perjalankan transit kepada penyokong yang tiba untuk menyaksikan Piala Dunia 2022, November depan.Ini dinyatakan Ketua Lapangan Terbang Antarabangsa Dubai, Paul Griffiths, pada Rabu.Piala Dunia pertama yang bakal diadakan di negara Asia Barat, Qatar ini akan bermula 20 November hingga 18 Disember.Negara-negara Teluk telah bersetuju untuk memudahkan prosedur peralihan bagi mereka yang transit, khususnya melalui Emiriah Arab Bersatu (UAE)."Kami sebenarnya sedang menyusun beberapa prosedur imigresen yang sepatutnya menjadikan peralihan antara kedua-dua negara itu menjadi lebih mudah," katanya kepada AFP.

Tanpa menyatakan angka, Griffiths turut memberitahu akan ada banyak penerbangan setiap hari semasa Piala Dunia 2022, membawa peminat ke dan dari Doha, ibu kota Qatar, berikutan permintaan beberapa syarikat penerbangan."Saya juga menjangkakan ramai orang akan berulang-alik dan menikmati masa lapang mereka di Dubai dan berulang-alik hanya untuk perlawanan," tambahnya.


Siri pengeboman, tujuh cedera, kebakaran di 17 lokasi selatan Thailand

BANGKOK, 17 Ogos- Tujuh orang awam cedera dalam siri serangan bom dan letupan yang menyebabkan kebakaran besar di 17 kawasan di tiga wilayah di selatan Thailand.Menurut pihak polis dan tentera, serangan berlaku selepas waktu tengah malam dengan menyasarkan kedai serbaneka dan stesen minyak.Pihak berkuasa tidak menolak kemungkinan serangan dilakukan secara terancang, namun tiada pihak yang mengaku bertanggungjawab.Penyerang siri pengeboman kali ini menyamar sebagai wanita dan menunggang motosikal bagi melontarkan bom petrol ke lokasi yang disasarkan.Pihak polis kini sedang mengumpul rakaman CCTV dan bukti lain, motif serangan belum diketahui.

(Menurut pihak polis dan tentera, serangan berlaku selepas waktu tengah malam dengan menyasarkan kedai serbaneka dan stesen minyak/AFP)

Kapten Polis, Sarayuth Kotchawong, berkata beliau menerima laporan bahawa suspek memasuki kedai serbaneka di stesen minyak di wilayah Pattani, Yala dan Narathiwat.Wilayah selatan Thailand di sempadan Malaysia menyaksikan pemberontakan selama berdekad lamanya.Sejak pemberontakan berlaku pada Januari 2004, lebih 7,000 orang terbunuh dan 13,500 yang lain cedera di selatan Thailand.-AFP


(Grafik mengenai pelancaran peluru berpandu Korea Utara dan ujian nuklear dengan data bulanan sejak 2012/AFP)

SEOUL, 17 Ogos- Korea Utara melepaskan dua peluru berpandu hari ini, kata kementerian pertahanan Seoul, menamatkan tempoh sebulan dalam ujian senjata Pyongyang yang memecahkan rekod tahun ini.“Awal pagi ini, kami mengesan Korea Utara melepaskan dua peluru berpandu ke Laut Barat dari Onchon, wilayah Pyongang Selatan."Pihak berkuasa tentera AS dan Korea Selatan sedang menganalisis spesifikasi terperinci seperti jarak penerbangan." Jelas seorang pegawai kementerian Korea Selatan kepada AFP.Kali terakhir Pyongyang menjalankan ujian senjata ialah 10 Julai baru-baru ini, apabila mereka melepaskan beberapa pelancar roket.Korea Utara telah menjalankan beberapa ujian penghapusan sekatan sejak Januari, termasuk menembak peluru berpandu balistik antara pada jarak penuh buat kali pertama sejak 2017.Pegawai Washington dan Seoul juga telah memberi amaran untuk melaksanakan ujian nuklear ketujuhnya.Awal minggu ini, tentera Korea Selatan dan Amerika memulakan latihan awal menjelang permulaan gabungan latihan tahunan Ulchi Freedom Shield (UFS).Latihan itu menimbulkan kemarahan Pyongyang, yang menganggapnya sebagai latihan untuk pencerobohan. -AFP

(Grafik fakta mengenai senjata peluru berpandu Korea Utara/AFP)


Twit Elon Musk adalah jenaka

(10 Februari 2022 Elon Musk memberi isyarat semasa dia bercakap semasa sidang akhbar di SpaceX)

WASHINGTON, 17 Ogos- Twit CEO Tesla dan SpaceX, Elon Musk yang tular berkenaan hasrat pembelian Manchester United adalah jenaka.Perkongsian yang telah ditwit melebihi 81,000 kali itu, turut mendapat lebih 470,00 tanda suka.Hasil daripada perkongsian tersebut, beliau menyatakan "Tidak, ini adalah jenaka yang sudah lama di Twitter. Saya tidak membeli mana-mana pasukan sukan," jawab Musk, selepas tweet asalnya memperoleh lebih 500,000 tanda suka dalam masa beberapa jam.Beliau turut menambah, "Walaupun, jika mana-mana pasukan, ia adalah Man U. Mereka adalah pasukan kegemaran saya semasa kecil."Walaupun menyebutnya sebagai jenaka, tweet Musk boleh menyebabkan dia menghadapi masalah dengan pengawal selia Amerika Syarikat. -AFP

(Foto diambil pada 10 Februari 2022, Ketika Elon Musk bercakap semasa sidang akhbar SpaceX)


Wartawan bebas ditemui mati

(Foto Juan Arjon Lopez yang tular di facebook)

MEXICO, 17 Ogos- Seorang wartawan bebas yang dilaporkan hilang pada 9 Ogos ditemui mati di barat laut Mexico, kata pihak berkuasa Mexico, semalam.Mayat Juan Arjon Lopez, yang memiliki halaman berita di Facebook, ditemui di San Luis Rio Colorado di negeri barat laut Sonora berhampiran sempadan Amerika Syarikat (AS).Menurut kata sumber di pejabat peguam negara Sonora kepada AFP, lelaki berusia 62 tahun itu dikenal pasti melalui cap jarinya, beberapa jam selepas pendakwa raya negeri Indira Contreras memberitahu pemberita bahawa mayat dengan tatu sepadan dengan Arjon telah ditemui.Dalam satu kenyataan pejabat peguam negara, bedah siasat mendapati punca kematian adalah kecederaan akibat objek tumpul.Selain bertugas sebagai wartawan bebas, Arjon juga bekerja di restoran tempatan, jelas kumpulan hak media Reporters Without Borders (RSF).Laporan berita terakhir di laman Facebooknya "Apa yang anda takutkan" adalah berkenaan rampasan dadah dan barang curi.Mexico merupakan salah satu negara paling berbahaya di dunia untuk akhbar, menurut kumpulan hak media dan sekurang-kurangnya 13 wartawan telah dibunuh setakat tahun ini di sana.Lebih daripada 150 pekerja media telah dibunuh sejak tahun 2000 di negara Amerika Latin itu, namun hanya sebahagian kecil disabitkan bersalah. -AFP

(Tangkap layar di facebook Juan Arjon yang pernah digunakan pada 2021)


Angka kematian akibat hujan lebat, banjir di Sudan meningkat kepada 75

KHARTOUM, 17 Ogos- Angka kematian akibat hujan lebat dan banjir di Sudan baru-baru ini meningkat kepada 75 orang, kata Majlis Pertahanan Awam Kebangsaan negara itu semalam.Bencana alam itu turut mencederakan 30 orang, manakala 12,551 rumah musnah dan 20,751 lagi rosak semasa hujan lebat, kata majlis itu dalam satu kenyataan.Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (PBB) mengeluarkan laporan pada Ahad mengatakan kira-kira 38,000 penduduk di seluruh Sudan terjejas akibat hujan dan banjir sejak musim tengkujuh bermula.

Seorang pemuda Sudan berlari di sepanjang jalan yang dinaiki air berikutan hujan lebat di ibu kota Sudan / FOTO AFP

Sudan sering mengalami banjir akibat hujan lebat dari Jun hingga Oktober. -AFP


Elon Musk berhasrat beli The Red Devils

(Tangkap layar twit Elon Musk berkenaan pembelian kelab bola sepak The Red Devils)

AMERIKA SYARIKAT, 17 Ogos- Individu terkaya di Dunia, Elon Musk menyatakan hasrat untuk membeli kelab bola sepak Manchester United menerusi satu twit di akaun Twitter beliau namun ia masih samar.Ketua Pegawai Eksekutif Tesla yang berusia 51 tahun itu, gemar menyiarkan kenyataan provokatif di media sosial untuk keseronokan, menulis "selain itu, saya membeli Manchester United, terima kasih," ia merupakan jawapan kepada tweet sebelum ini berkenaan sokongan yang diberikan kepada dua parti politik utama di Amerika.Manchester United, sebuah kelab bola sepak Inggeris yang terkenal, kini dipimpin oleh enam anak kepada ahli perniagaan Amerika mendiang Malcolm Glazer, yang mengambil alih kepentingan dalam francais itu pada 2005.Saham pasukan yang disenaraikan di Bursa Saham New York menurun setakat ini, tetapi mendatar pada Selasa, dengan permodalan pasaran AS$2.1 bilion.Bagaimanapun, tiada reaksi segera daripada kelab atau pemiliknya terhadap tweet Musk.Peminat Manchester United telah membantah pengurusan pasukan kerana prestasi buruk yang ditampilkan kelab dalam beberapa tahun kebelakangan ini, serta penglibatan mereka dalam rancangan untuk memulakan "Liga Super" baharu pasukan terkaya di Eropah.The Red Devils menamatkan musim lalu di tempat keenam dalam Liga Perdana Inggeris, namun telah bermula dengan cemerlang tahun ini.Selepas dua kekalahan berturut-turut, termasuk kekalahan memalukan 0-4 hujung minggu lalu di Brentford, Manchester United kini buntu apabila kali pertama mereka berada di tangga bawah carta dalam tempoh 30 tahun.Banyak bantahan dirancang terhadap pemilikan kelab oleh keluarga Glazer menjelang perlawanan United menentang Liverpool pada 22 Ogos.CEO SpaceX itu juga menjual hampir AS$7 bilion saham Tesla, dan sedang dalam usaha tuntutan berhubung rancangannya untuk membeli Twitter yang dibatalkan. -AFP

(Foto Ketua Pegawai Eksekutif Tesla, Elon Musk bercakap dengan media diambil pada 03 September 2020/AFP)


Route si Capuchin nakal

(Foto edaran tanpa tarikh ini ihsan Pejabat Syerif Daerah San Luis Obispo yang diperoleh pada 16 Ogos 2022/AFP)

LOS ANGELES, 17 Ogos- Polis California bergegas ke zoo selepas satu panggilan kecemasan, 911 dibuat dan perbuatan tersebut dilakukan oleh monyet nakal.

Seorang pegawai dihantar untuk menyiasat kemungkinan panggilan tersebut pada malam Sabtu, selepas ianya terputus sejurus panggilan dibuat.Timbalan Syerif di San Luis Obispo County menjejaki panggilan ke pejabat Zoo to You, sebuah taman pemuliharaan yang berada 200 batu (320 kilometer) di utara Los Angeles, tetapi tidak menemui mana-mana individu.Usaha tersebut tidak terhenti disitu, mereka terus menyiasat panggilan misteri yang dibuat.Menurut satu catatan media sosial oleh pejabat sheriff, "mereka semua menyedari, ia pasti dilakukan Route the Capuchin, seekor monyet.

(Foto Route, seekor monyet Capuchin selepas membuat panggilan 911,di Zoo To Youberhampiran Paso Robles, California/AFP)

"Nampaknya, Route telah mengambil telefon bimbit zoo, yang berada di dalam kereta golf yang digunakan untuk mengelilingi tapak seluas 40 ekar zoo itu."Capuchin juga merupakan haiwan dalam kumpulan mamalia ini mempunyai daya ingin tahu yang tinggi, dan suka mencucuk serta menekan objek yang diambil."Dan itulah yang dilakukan oleh Route kebetulan ia adalah dalam kombinasi nombor yang betul untuk menghubungi kami." Jelasnya.Di Amerika Tengah, ia dipanggil monyet bermuka putih ("carablanca"), kebiasaannya tinggal di hutan tanah pamah basah di pantai Caribbean Costa Rica, Panama dan hutan luruh kering (hutan hujan tropika) di pantai Pasifik. -AFP


Sri Lanka tamatkan darurat, situasi kembali stabil

COLOMBO, 17 Ogos - Sri Lanka tidak akan melanjutkan tempoh darurat di negara itu memandangkan situasi di negara itu, kembali stabil. Kenyataan Istana Presiden menyebut, Presiden Ranil Wickremesinghe berpandangan, ia tidak perlu diteruskan lagi apabila tempohnya luput minggu ini. Wickremesinghe menguatkuasakan perintah darurat, empat hari selepas bekas Presiden, Gotabaya Rajapaksa melarikan diri dan meletak jawatan pada 14 Julai lepas.

Ia ekoran tunjuk perasaan yang berlarutan selama berbulan-bulan bagi membantah kekurangan makanan, bahan api dan ubat-ubatan.Tempoh darurat itu membenarkan tentera dan polis menangkap dan menahan suspek untuk tempoh yang lama.Dilaporkan seramai 22 juta penduduk negara itu mengalami kekurangan barangan keperluan sejak akhir tahun lalu, selepas negara kehabisan pertukaran asing untuk membiayai import yang paling penting sekalipun.Negara itu gagal membayar hutang asingnya sebanyak AS$51 bilion (RM ) pada pertengahan April dan sedang berbincang dengan Tabung Kewangan Antarabangsa (IMF) untuk kemungkinan penyelamat.Sri Lanka kini berdepan dengan hiperinflasi, dengan kadar keseluruhan pada 60.8 peratus, manakala inflasi makanan berada pada paras lebih tinggi 90.9 peratus bulan lalu, menurut data rasmi. - AFP


Latihan tentera Korea-AS, perkukuh kerjasama pertahanan

SEOUL, 16 Ogos- Korea Selatan dan Amerika Syarikat (AS) akan memperkukuh kerjasama ketenteraan dengan mengadakan lebih banyak latihan bersama pada masa akan datang. Jurucakap Kementerian Pertahanan Korea, Moon Hong-Sik memberitahu, ia akan dilaksanakan secara berkala dengan penglibatan aset secara menyeluruh."Latihan ketenteraan bersama ini amat penting dalam membina semula kerjasama pakatan Korea-Amerika Syarikat dan mengukuhkan postur pertahanan bersama dengan menormalkan latihan bersama dan gerakan luarnya. Kami akan menjalankan gerakan taktikal untuk setiap fungsi ketenteraan, tidak terhad kepada latihan pos komando, seperti yang anda semua tahu," katanya.

(Jurucakap Kementerian Pertahanan Korea, Moon Hong-Sik/ REUTERS)

Korea dan AS mengurangkan latihan sebelum ini susulan pendamik COVID-19 yang melanda dunia. Sebelum ini, latihan berkala yang dilaksanakan turut mendapat kecaman Korea Utara dengan tuduhan ia bertujuan untuk menceroboh. Kedua-dua negara akan memulakan latihan Ulchi Freedom Shield (UFS) dari 11 Ogos hingga 1 September depan.- REUTERS


Pilihan raya Kenya: William Ruto diumum pemenang

NAIROBI, 16 Ogos- Presiden yang baharu dipilih, William Ruto komited untuk menjadikan Kenya antara negara yang disegani di benua Afrika. Dalam ucaptama selepas diumumkan sebagai pemenang,beliau menyeru semua pihak agar bersatu untuk melihat masa hadapan tanpa perlu menoleh ke belakang."Saya berjanji kepada semua rakyat Kenya dalam apa jua cara mereka mengundi bahawa ini adalah kerajaan mereka. Saya tahu ramai yang tertanya-tanya terutama mereka yang telah melakukan banyak perkara terhadap kita, saya ingin memberitahu mereka, mereka tidak perlu takut, tidak ada ruang untuk membalas dendam, tidak ada ruang untuk melihat ke belakang. Kami sedang melihat masa depan. Saya sedar bahawa negara kita berada pada tahap di mana kita perlukan kerjasama semua pihak," katanya.

(William Ruto ketika memberi ucaptama selepas diumumkan sebagai pemenang/ REUTERS)

Bagaimanapun, pesaingnya menolak pengumuman tersebut selagi keputusan rasmi belum dikeluarkan.Ia selepas tiga ahli suruhanjaya pilihan raya menafikan keputusan diumumkan pengerusinya, Wafula Chebukati yang menyebelahi Rotu dengan kiraan tipis satu peratus.Sementara itu, ribuan penyokong Kenya Kwanza turun ke jalan raya meraikan pengisytiharan kemenangan William Ruto dalam pilihan raya presiden yang berlangsung sengit.Meski beberapa pegawai kanan suruhanjaya menafikan keputusan tersebut, ia tidak menghalang mereka untuk terus meraikannya di jalan-jalan di Eldoret.

(Ribuan penyokong Kenya Kwanza turun ke jalan raya meraikan pengisytiharan kemenangan William Ruto/ REUTERS)

Situasi tersebut sekaligus mencetuskan kebimbangan terhadap keganasan yang mungkin berlaku jika terdapat sebarang pertikaian sementara menantikan keputusan rasmi dibuat. Ruto, 55 tahun telah menjadikan perbezaan kelas sosial sebagai bahan kempennya dengan berjanji untuk memberi lebih banyak peluang kepada golongan yang berpendapatan rendah.Ruto diumumkan telah memenangi 50.49 peratus undi, berbanding pesaingnya Odinga dengan 48.5 peratus undi.- REUTERS


Setahun pemerintahan Taliban: Gesa AS pulangkan rizab negara

KABUL, 16 Ogos- Taliban meraikan sambutan setahun kembali berkuasa di Afghanistan selepas tentera penceroboh yang diketuai Amerika Syarikat (AS) meninggalkan negara itu tahun lalu.Ratusan penjuang dan penyokong kumpulan itu berarak di jalan-jalan berhampiran kedutaan AS dan melepaskan tembakan ke udara menandakan kemenangan mereka.Pemangku Menteri Luar, Amir Khan Muttaqi berkata Afghanistan yang baharu mahu membina hubungan baik dengan dunia namun dinafikan AS yang membekukan aset negara tersebut.Ujarnya, ia suatu pencabulan hak bagi Afghanistan membangun semula ekonomi termasuk kestabilan sosial.Pihak Taliban menuntut 9 bilion dolar rizab bank pusat yang dipegang di luar negara agar dikembalikan.Ketika ini, Afghanistan sedang bergelut dengan peningkatan kemiskinan, kemarau dan kekurangan zat makanan penduduknya.

Sementara itu, Pertubuhan Bangsa Bersatu menggesa agar aset Afghanistan dikembalikan segera bagi mengatasi krisis kemanusiaan dan memudahkan pemulihan dan pembinaan semula negara itu.Penyelaras Kemanusiaan PBB untuk Afghanistan, Ramiz Alakbarov berkata 19 juta rakyat Afghanistan sedang kebuluran dan kemelesetan ekonomi memaksa lebih ramai lagi ke dalam kemiskinan.Sehubungan itu, beliau menyeru negara-negara berkaitan agar mengadakan rundingan segera dengan Taliban secepat mungkin.

(Penyelaras Kemanusiaan PBB untuk Afghanistan, Ramiz Alakbarov/ REUTERS)

Dalam pada itu, nada sama disuarakan Duta Tetap China ke PBB, Zhang Jun.Bercakap ketika mesyuarat majlis keselamatan, beliau menegaskan pemulangan semula rizab tersebut penting bagi memberi galakan kepada kerajaan baharu serta warga Afghanistan.Tambahnya, pengunduran pakatan yang diketuai AS sebelum ini harus bertanggungjawab dengan situasi semasa dan komited membangun semula negara yang diceroboh sebelum ini. Ekonomi negara itu berada dalam keadaan tenat sejak setahun lalu selepas AS membekukan kesemua aset milik negara itu ketika Taliban kembali berkuasa dan mengambil alih pemerintahan serta membentuk kerajaan baharu.- REUTERS

(Duta Tetap China ke PBB, Zhang Jun/ REUTERS)


Piala Dunia Qatar 2022: Pengadil, pegawai perlawanan persiapkan diri

ZURICH, SWITZERLAND, 16 Ogos- Menjelang kejohanan bola sepak Piala Dunia FIFA 2022 di Qatar November depan, bukan hanya pemain dan jurulatih yang sedang bekerja keras dan melakukan persediaan rapi.Namun, pasukan di sebalik tabir serta barisan pegawai perlawanan turut tidak ketinggalan membuat persiapan.Bagi memastikan setiap perlawanan berlangsung dengan lancar, seramai 36 pengadil, 69 penolong pengadil dan 24 pegawai yang mengendalikan video perlawanan dari seluruh dunia kini dalam fasa mempersiapkan diri masing-masing.Untuk itu, FIFA telah mengadakan tiga seminar antara Mei dan Jun, yang membolehkan pegawai perlawanan mengambil bahagian dalam kelas teori dan sesi latihan, termasuk simulasi pelbagai situasi perlawanan.Kejohanan kali ini lebih menarik apabila bakal menampilkan pengadil wanita di atas padang.Pengadil dari Perancis Stephanie Frappart, salah seorang wanita yang bakal menggalas tanggungjawab berat itu yakin, mereka mampu sempurnakan tugas dengan baik."Kami banyak belajar kerana setiap perlawanan adalah latihan untuk kami. Lebih pengalaman dalam mengendalikan pemain. Jadi setiap pertandingan setiap tahun, kami semakin bagus. Jadi saya fikir kami akan bersedia untuk Piala Dunia," katanya.

(Pengadil FIFA 2022 dari Perancis, Stephanie Frappart/ REUTERS)

Sepak mula Piala Dunia 2022 dijadual berlangsung pada 20 November dengan perlawanan pembukaan Qatar menentang Ecuador.- REUTERS


Tragedi empangan runtuh 2019: CGU kenakan denda 16.8 juta dolar terhadap Vale

BRAZIL, 16 Ogos- Susulan tragedi empangan runtuh di Brumadinho, Brazil pada 2019, Ketua Pengawal Am Kesatuan Brazil (CGU) mengenakan denda berjumlah 16.8 juta dolar terhadap syarikat perlombongan Vale berikutan kejadian runtuhan tersebut. Menurut laporan Sputnik pada 25 Januari 2019, empangan Vale pecah di Brumadinho, menyebabkan sekurang-kurangnya 270 orang terbunuh atau hilang.

Pada Isnin, CGU merumuskan bahawa Vale gagal memberikan Agensi Perlombongan Kebangsaan maklumat yang boleh dipercayai tentang Empangan di Brumadinho.Vale dikenakan denda seminimum yang mungkin mengikut undang-undang kerana ia memperakui bahawa pengurusan kanan syarikat tidak terlibat dalam kemalangan itu.Dalam masa sama syarikat itu juga dilaporkan tidak bersetuju dengan keputusan tersebut dan akan memfailkan permohonan untuk pertimbangan semula dalam tempoh 10 hari akan datang.Vale ialah antara pengeluar bijih besi dan nikel terbesar di dunia.- AFP


Penularan cacar monyet di AS: Media, pakar salahkan pentadbiran Biden

AMERIKA SYARIKAT, 16 Ogos- Di Amerika Syarikat (AS) kes cacar monyet terus meningkat dengan pantas, melebihi 11,000 kes.Situasi tersebut menyebabkan media dan pakar menyalahkan kelemahan pentadbiran Presiden Joe Biden dalam membendung wabak tersebut.Menurut data terkini Pusat Kawalan dan Pencegahan Penyakit (CDC) AS, sebanyak 11,177 kes cacar monyet telah dilaporkan di seluruh negara setakat Jumaat.New York mencatatkan jangkitan tertinggi dengan 2,295 kes, diikuti oleh California dengan 1,945 kes dan Florida dengan 1,085 kes.Setakat ini, Amerika Syarikat mencatatkan jumlah kes cacar monyet tertinggi di dunia.

(Pegawai kesihatan dari Jabatan Kesihatan New York membantu orang ramai mendaftar untuk vaksin cacar monyet di salah satu tapak vaksinasi/ AP)

Menurut laporan Politico, kelemahan pentadbiran Biden dalam menangani cacar monyet membolehkan penyakit itu bertapak di negara itu.Kelemahan itu termasuk dalam pelaksanaan protokol ujian awal, pengedaran vaksin yang perlahan, kekurangan pembiayaan persekutuan untuk membantu kerajaan negeri.Buktinya, hanya selepas tiga bulan wabak cacar monyet dikesan di Amerika Syarikat, kerajaan persekutuan akhirnya mengisytiharkan wabak itu sebagai kecemasan kesihatan pada 4 Ogos.- AFP


Gara-gara COVID-19, pasar raya di Shanghai kecoh

(Seorang pekerja kesihatan menyejukkan badan dengan kipas di Shanghai pada 11 Ogos 2022/AFP)

CHINA, 16 Ogos- Suasana kelam-kabut di Shanghai tercetus apabila dua orang yang berkemungkinan positif COVID-19 menyebabkan orang ramai keluar dari sebuah pasar raya popular kerana bimbang peraturan ketat perintah berkurung pihak berkuasa China.

Strategi sifar COVID di China melibatkan sekatan dan kuarantin serta-merta, kadangkala hanya melibatkan satu dua kes, telah mencetuskan kebimbangan dan kemarahan penduduk di beberapa bandar.

Video yang dikongsi secara meluas di media sosial dan disahkan AFP menunjukkan sekumpulan kecil kakitangan berpakaian PPE cuba memastikan pintu utama sebuah pasar raya di Shanghai ditutup pada Jumaat selepas seorang pekerja dikenal pasti sebagai kontak rapat kes COVID-19.

Aksi orang ramai melarikan diri daripada kakitangan kesihatan sempat dirakam kamera telefon pintar.

Beberapa individu dilihat menyeret penghadang logam beberapa meter ketika mereka melarikan diri dari pusat beli-belah itu.

Bawah peraturan ketat China, kontak rapat boleh dikenakan kuarantin.

Insiden serupa berlaku di pusat beli belah sama di daerah Xuhui Shanghai pada Sabtu, apabila pihak berkuasa kesihatan cuba mengunci pelanggan di lokasi kerana keputusan ujian "tidak normal".

Klip video yang dikongsi dalam talian menunjukkan sekumpulan besar individu cuba melarikan diri.

Jeritan turut kedengaran ketika kakitangan cuba menutup pintu. Namun orang ramai dilihat menolak pintu pusat beli belah tersebut dan akhirnya mereka berlari keluar.

(Foto fail yang diambil pada 17 April 2022, menunjukkan seorang pekerja kesihatan menjalankan ujian swab/AFP)

Shanghai, dengan kepadatan penduduk seramai 25 juta orang kini bergelut dengan peraturan ketat COVID-19 yang dikenakan pemerintah sejak awal tahun ini, apabila ditutup selama dua bulan bagi membendung penularan wabak tersebut.

Langkah itu turut menjejaskan aktiviti perniagaan dan beberapa penduduk melaporkan masalah untuk mengakses bekalan makanan dan rawatan perubatan bukan COVID-19.

Ia juga turut mencetuskan bantahan penduduk yang kecewa terhadap pihak berkuasa.

Kemarahan merebak di pulau selatan Hainan, menyaksikan lebih 80,000 pelancong terkandas di bandar peranginan Sanya pada awal bulan ini kerana wabak Covid.

China adalah satu-satunya ekonomi utama yang masih berpegang teguh pada strategi sifar-covid, sekali gus membantutkan pelancongan domestik ketika musim puncak.

Sebahagian besar sempadan negara telah ditutup sejak awal 2020, bagi menghentikan kemasukan pelancong antarabangsa. -AFP


Polis Greece selamatkan 38 pelarian Syria terkandas

ATHENS, 16 Ogos- Polis Greece menemui 38 pelarian warga Syria yang dilaporkan terkandas beberapa hari di sebuah pulau kecil di sempadan sungai Evros.Media tempatan dan badan bukan kerajaan (NGO) melaporkan terdapat kanak-kanak yang meninggal dunia dalam kalangan kumpulan berkenaan, namun polis tidak mengesahkannya.Menurut kenyataan polis, kumpulan terbabit termasuk seorang wanita mengandung, terdampar kira-kira empat kilometer dari sempadan wilayah Greece."Berdasarkan maklumat baharu dan siasatan menyeluruh, kumpulan pendatang asing yang mendakwa mereka rakyat Syria, termasuk sembilan wanita dan tujuh kanak-kanak, berjaya ditemui," katanya.Menteri Migrasi dan Perlindungan, Notis Mitarachi, berkata warga asing terbabit ditemui di atas bot kira-kira empat kilometer dari pulau kecil di Turkiye.Beliau berkata, mereka ditemui dalam keadaan selamat manakala wanita mengandung sudah dibawa ke hospital.Terdahulu, NGO dan media tempatan melaporkan puluhan orang terperangkap selama beberapa hari di atas pulau yang bersempadan dengan Turkiye, namun tiada mana-mana pihak yang hadir menyelamatkan mereka.

Sabtu lalu, agensi pelarian Pertubuhan Bangsa-Bangsa Bersatu (PBB) menerusi ciapan di Twitter berkata: "Kami bimbang dengan keselamatan kira-kira 40 orang yang terkandas di sebuah pulau kecil di sempadan antara Greece dan Turkiye."Berdasarkan laporkan diterima, seorang kanak-kanak disahkan meninggal dunia. Jika tiada sebarang tindakan diambil, kami khuatir lebih ramai yang akan terkorban".Mitarachi sebelum ini menerusi ciapan di saluran sama menegaskan, pihaknya menjalankan usaha pencarian di sekitar kawasan berkenaan namun tidak berhasil mengesan kehadiran mereka di pulau terbabit."Disahkan bahawa lokasi mereka berada di luar wilayah Greece dan sudah memaklumkan kepada pihak berkuasa Turkiye," katanya. - AFP


FILIPINA, 16 Ogos- Dianggarkan 2.3 juta rakyat Filipina dihimpit kemiskinan antara tahun 2018 dan 2021. Perkara tersebut didedahkan oleh Penguasa Statistik Filipina (PSA).Bilangan penduduk yang hidup dalam kemiskinan pada 2021 meningkat kepada hampir 20 juta atau 18.1 peratus daripada keseluruhan penduduk negara berbanding 16.7 peratus pada 2018. Angka itu melangkaui sasaran kerajaan sebanyak 15.5 hingga 17.5 peratus.

Ketika ini Presiden Filipina, Ferdinand Marcos Jr dan Setiausaha Perancang Ekonomi, Arsenio Balisacan bersedia untuk mengurangkan kadar kemiskinan kepada 9 peratus menjelang 2028, sasaran yang diyakini boleh dicapai meskipun inflasi meningkat.Menurut Balisacan, negara Asia Tenggara itu telah mencapai matlamatnya untuk mengeluarkan enam juta orang daripada kemiskinan, empat tahun lebih awal daripada sasaran 2022.Bagaimanapun, sekatan COVID-19 pada 2020 dan kekurangan pekerjaan tetap untuk buruh miskin telah menyebabkan ramai rakyat Filipina kembali terjerumus ke dalam masalah kewangan.- AFP


Bas bertembung dengan lori bawa muatan minyak di Pakistan, 20 maut, enam cedera

(Anggota penyelamat mencari mangsa dalam rangka bas yang terbakar berikutan perlanggaranantara baspenumpangdan loritangki minyak di daerah Multan/AFP)

ISLAMABAD, 16 Ogos- Sekurang-kurangnya 20 orang maut dan enam lagi cedera selepas sebuah bas penumpang bertembung dengan sebuah kapal tangki minyak berhampiran daerah Jalalpur Pirwala di wilayah Punjab timur Pakistan, lapor media tempatan.

Menurut laporan, kemalangan di lebuh raya pada awal pagi Selasa itu berlaku apabila kedua-dua kenderaan bertembung dan terbakar, mengakibatkan 18 penumpang maut di tempat kejadian, lapor Xinhua.Polis lebuh raya dan pasukan penyelamat tiba di lokasi kejadian dan memulakan operasi menyelamat, kata media tempatan.Dalam operasi itu, lapan orang yang cedera dikejarkan ke hospital namun dua daripada mangsa meninggal dunia ketika menerima rawatan, menurut media tempatan, sambil menambah 18 mayat ditemui daripada rangka bas itu.Pekerja penyelamat memberitahu media bahawa 26 penumpang bas termasuk pemandu dan konduktor, sedang dalam perjalanan dari Lahore, Punjab ke bandar pelabuhan Karachi di selatan negara itu.(Kemalangan jalan raya kerap berlaku di Pakistan, terutamanya disebabkan oleh kenderaan yang tidak diselenggara dengan baik, jalan yang rosak serta kecuaian dalam mematuhi amalan keselamatan jalan raya.-BERNAMA

(Sekurang-kurangnya 20 orang terbunuh apabila bas terbakar selepas bertembungdengan lori tangki minyak di Pakistan/AFP)


Pelombong terperangkap di Mexico, kenaikan paras air halang misi menyelamat

MEXICO, 16 Ogos- Usaha menyelamat 10 pelombong yang terperangkap dalam sebuah lombong arang batu terkandas apabila paras air bawah tanah dilaporkan naik secara mendadak.Menurut Koordinator pertahanan awam, Laura Velazquez ia susulan runtuhan dinding terowong yang mengakibatkan air dari lombong Pinabete masuk dan membanjiri kawasan tersebut.“Pada pukul 4 pagi, paras air adalah satu meter dan 30 sentimenter (cm),dan kami sedang bersiap untuk masuk melalui aci dua, tetapi kemasukan mengejut ini memaksa kami menghentikan keseluruhan pelan kemasukan dan terpaksa memberi laluan kepada pelan lain yang akan saya jelaskan kemudian. Mulai saat itu, paras air di lombong Pinabete terus meningkat," katanya.Ujar Laura, pihaknya sedang mengepam air keluar dari Pinabete sebelum sebarang misi menyelamat dilaksanakan semula.Sementara itu, Maria Guadalupe Cabriales, kakak kepada pelombong terperangkap Margarito Cabriales, berkata dalam temu bual di luar lombong bahawa kelewatan dalam usaha menyelamat telah melemahkan keyakinannya."Mereka akan mengambil masa yang lebih lama untuk mengeluarkan kakak saya. Apa harapan yang kita ada?," keluhnya.Minggu lalu, beberapa cubaan menyelamat gagal selepas dihalang keadaan lombong yang gelap serta serpihan runtuhan yang menghalang laluan masuk. Keadaan pelombong yang terperangkap kini masih menimbulkan tanda tanya berikutan tiada komunikasi antara kedua pihak.- REUTERS

(Askar berkawal di kawasan lombong arang batu yang runtuh di mana 10 pelombong terperangkap, di Sabinas, Mexico/ REUTERS)


PBB sambung rundingan berkaitan isu laut lepas

NEW YORK, 16 Ogos- Anggota negara Pertubuhan Bangsa-Bangsa Bersatu (PBB) menyambung rundingan bagi mencapai kata sepakat dalam melindungi laut lepas sebagai sumber yang melitupi hampir separuh daripada bumi.Rundingan yang bermula hari ini dijangka berterusan sehingga 26 Ogos ini di ibu pejabat PBB.Pengerusi persidangan itu, yang juga diplomat dari Singapura, Rena Lee, berkata konsensus perlu dibuat bagi mencapai kata sepakat berhubung isu terbabit."Dalam tempoh dua minggu ini, marilah kita berusaha mencapai persetujuan yang adil, berimbang, boleh dilaksanakan dan menarik penyertaan ramai," katanya ketika menyampaikan ucapan alu-aluan.Terdahulu, sumber kepada 'High Ambition Coalition' merangkumi kumpulan 50 negara berkata, perunding optimis berkaitan isu berkenaan.Hos kepada badan bukan kerajaan (NGO) dan negara terkesan turut memaklumkan pakatan itu penting bagi meningkatkan tahap kepentingan alam sekitar yang berdepan pelbagai cabaran.NGO dan High Ambition Coalition berkata, pakatan global berhubung Pemuliharaan dan Penggunaan Mampan Kepelbagaian Biologi Marin di Kawasan Di Luar Bidang Kuasa Negara perlu segera disempurnakan."Perjanjian ini penting kerana ia akan menyediakan rangka kerja dan menjadi kompas kepada prinsip serta peraturan kepada masyarakat antarabangsa dalam menguruskan ruang secara bersama," kata penyelidik Institut Pembangunan Lestari dan Hubungan Antarabangsa (IDDRI), Julien Rochette.Sementara itu, James Hanson dari Greenpeace, berkata badan pembuat keputusan yang merangkumi semua negara harus mempunyai kuasa untuk mewujudkan kawasan perlindungan marin tanpa perlu merujuknya kepada badan kawal selia sedia ada.Bagaimanapun, beliau menegaskan, persoalan mengenai kerjasama membabitkan pertubuhan maritim seperti hak penangkapan ikan, perlu diputuskan.Satu lagi isu sensitif ialah kaedah perkongsian keuntungan daripada hasil genetik di laut lepas, di mana syarikat farmaseutikal, kimia, dan kosmetik berharap akan menemui penawar ajaib bagi merawat penyakit serta produk lain.Penyelidikan seumpamanya memerlukan kos tinggi dan lazimnya dibolot negara kaya dan negara membangun tidak mahu ketinggalan daripada meraih manfaat daripada sumber kekayaan di laut lepas, yang pada asasnya bukan milik khusus sesiapa.Negara maju di Kesatuan Eropah (EU), Australia, New Zealand dan negara membangun menyokong usul itu tetapi ditentang keras oleh Russia dan negara mementingkan hak perikanan seperti Iceland serta Jepun.Sempadan zon ekonomi eksklusif (EEZ) negara ditentukan mengikut undang-undang antarabangsa iaitu tidak lebih 200 batu nautika atau 370 kilometer dari pesisir pantai setiap negara serta tidak berada di bawah bidang kuasa negara berkenaan. - AFP

(Seorang pegawai polis Portugis menolak seorang aktivis Greenpeace yang memegang sepanduk bertulis ‘Lindungi Lautan’ semasa protes di luar Arena Altice semasa Persidangan Lautan PBB di Lisbon pada 30 Jun 2022/ AFP)


Saham Tokyo dibuka rendah

(Seorang wanita berjalan melepasi papan harga saham elektronik yang menunjukkan nombor penutupan di Bursa Saham Tokyo di Tokyo/AFP)

TOKYO, JEPUN, 16 Ogos- Saham Tokyo dibuka rendah hari ini apabila pelabur mencari petunjuk baharu, menjelang mesyuarat antarabangsa bank pusat bulan ini dan mesyuarat Fed Amerika Syarikat (AS) pada September depan.Penanda aras indeks Nikkei 225 susut 0.17%, atau 48.10 mata, kepada 28,823.68 pada awal dagangan, manakala indeks Topix yang turun 0.23%, atau 4.61 mata, kepada 1,980.35.Sementara itu, mata wang dolar berada pada 132.97 berbanding yen, jatuh daripada 133.33 yen pada hari Isnin di New York.Pasaran Tokyo dijangka untuk mengambil "satu langkah ke hadapan dan satu langkah ke belakang" selepas pembelian aktif oleh pelabur asing sejak dua bulan lalu, kata Okasan Online Securities."Dengan kata lain, ruang yang ditinggalkan untuk pembelian saham selanjutnya semakin terhad," kata broker; "Purata Nikkei mungkin dikurangkan buat sementara waktu."Jelasnya Pasaran kekal fokus pada mesyuarat Rizab Persekutuan Amerika Syarikat pada September, dengan semua fokus tertumpu pada kadar kenaikan bank pusat untuk menangani inflasi.Pelabur juga akan memantau acara Simposium Antarabangsa Bank Pusat Jackson Hole minggu depan serta data utama AS yang lain seperti jualan runcit, tambah Okasan. -AFP

(Orang ramai berjalan di hadapan papan elektronik yang menunjukkanbilangan pasaran saham dunia, termasuk nombor penutupan di Bursa Saham Tokyo/AFP)


Kebakaran besar gereja di Wilayah Giza menyebabkan kematian kanak-kanak dan paderi

GIZA, 16 Ogos - Mangsa korban kebakaran besar gereja di Wilayah Giza, Mesir, kebanyakannya adalah kanak-kanak dan paderi, dalam bencana yang meragut sekurang-kurangnya 41 nyawa dan mencederakan 12 yang lain.Kebakaran berlaku ketika 5,000 jemaah berkumpul di gereja Abu Sifin di Giza.Kebakaran yang berlaku di pintu masuk menyebabkan berlakuanya rempuhan.Beberapa jemaah melompat keluar dari tingkap selepas kebakaran bermula daripada penghawa dingin di tingkat dua bangunan gereja itu akibat kerosakan elektrik.

Kebanyakan kematian adalah akibat sesak nafas dan rempuhan.Dalam pada itu, Presiden Mesir Abdel Fattah al-Sisi menyampaikan takziah kepada keluarga mangsa.Beliau telah engarahkan angkatan tentera untuk membina semula gereja berkenaan. - CCTV


Kapal China berlabuh di Sri Lanka, AS bimbang

(Kapal Yuan Wang 5 memasuki pelabuhan laut dalam Hambantota selepas mendapat kebenaran untuk memasuki perairan Sri Lanka/AFP)

SRI LANKA, 16 Ogos- Sebuah kapal penyelidikan China memasuki pelabuhan di selatan Sri Lanka yang dikendalikan oleh China di Hambantota pada Selasa walaupun terdapat kebimbangan dari India dan Amerika Syarikat (AS) mengenai aktivitinya.Menurut pegawai pelabuhan, Kapal Yuan Wang 5 memasuki pelabuhan laut dalam Hambantota selepas mendapat kebenaran untuk memasuki perairan Sri Lanka dengan syarat ia tidak akan terlibat dalam sebarang penyelidikan.Kapal itu pada asalnya dijangka tiba minggu lepas, tetapi Colombo meminta Beijing menangguhkan lawatan berikutan bantahan oleh India, yang berkongsi kebimbangan Barat mengenai aktiviti China di rantau itu.Tetapi pada Sabtu, selepas rundingan sengit, Colombo mengumumkan pusingan U, mengatakan kebenaran telah diberikan untuk kapal itu berlabuh di Hambantota untuk tempoh enam hari.Laman web analisis penghantaran menggambarkan Yuan Wang 5 sebagai kapal peninjau dan penyelidikan, tetapi menurut laporan media India, ia adalah kapal pengintip dwiguna.

(Kapal Yuan Wang 5, tiba di pelabuhan Hambantota/AFP)

Sri Lanka yang berhadapan masalah kewangan telah meminjam daripada China sejak 2005 sehingga 2015, dan pada 2017 memajak pelabuhan Hambantota, yang terletak di laluan perkapalan utama Timur-Barat kepada Beijing selepas gagal membayar hutang.China kekal sebagai pemiutang dua hala terbesar Sri Lanka, dan memiliki lebih 10 peratus hutang asing di pulau itu.Sokongan Beijing adalah penting untuk Colombo, yang sedang mengalami krisis ekonomi yang teruk, seterusnya menyusun semula pinjaman luar bagi melayakkan negara itu mendapatkan pinjaman daripada Tabung Kewangan Antarabangsa.Pada 4 Ogos, Presiden Ranil Wickremesinghe "mengulangi komitmen tegas Sri Lanka terhadap dasar satu China" selepas Speaker Dewan Rakyat AS Nancy Pelosi melawat Taiwan, memberi amaran terhadap "tidak campur tangan dalam hal ehwal dalaman negara". -AFP